text:
TUPUAGA:O Maiava Pelesa Moea'i Leota e sau mai le gafa o Malietoa Taulapapa: GAFA / GENEOLOGY. Malietoa Taulapapa na usu ia Fatumiti le alo o Tagaloa Afesulu ma Oloitoa faaee le gafa (fg). o Toomata (m)-male ma Iliganoa (f)-female. Toomata na usu ia Sumuane le alo o Seigafo fg. o Amituana'i (m). Amituana'i na usu ia Tinaitaala fg. o Leota Toga (m). O Leota Toga na usu ia Oilau le alo o Fagege fg. o Aumoenalogo (m). Aumoenalogo na usu ia Lagi le alo o Muagututi'a fg. o Tagaloa Lealamanu'a (m). O Tagaloa Lealamanu'a na usu ia Iao le alo o Tivai i Avao fg. o Leota Faapoifoto (m). O Leota Faapoifoto na usu ia Moli le alo o Maiava i Sato'alepai fg. o Leota Malo (m). O Leota Malo na usu ia Si'iloto le alo o Auva'a i Falealupo fg. e toalima; toatolu tama o Moea'i, Sili'u ma Tau, toalua teine o Tae'ga ma Toeitiiti. O Moea'i Leota na usu ia Faauli le afafine o Suisala i Safa'i fg. e toalima; tolu tama o Pelesa, Pailate ma Moea'i, toalua teine o Faavaoa Fao Silivama ma Sitoga Fala. O Pelesa poo Maiava i lona suafa matai mai le aiga o lona tina o Faauli Suisala ma o ia foi o le ulumatua o lona aiga tina i Safa'i. Sa usu ia Gogouli Taala Pa'u Keke Matiu o Utualii faaee le gafa e toasefulu, ono tama o Maiava Sakaria (K), Suisala Lemaota (P), Maaolegalu Lemaota (P), Aigamaua Lemaota (Iosefa T.), Uluao Tuaoimalii (Tupu U.) ma Toomata Polutele (P), toa fa teine o Faavaoa Leitufia O. Papalii, Punalilo Tuli Maea,Tutulu Tuputa Meafou ma Lemaota Sitoga Nanai Malae Sua.
E manatu o lenei faamaumauga e aoga mo fanau i le lumana'i a le aiga o loo aumau ma nopia'i i soo se tafa o le lalolagi mo nei ma-e lu-a. Ua faaamaninoina i luga o lenei upega tafailagi ina ia aua nei aveesea ai le iliai'a o le gafa, ma faapea ane ua na o se tala i le vai ma lana usuga. Ae ua fai lava le upu o le muagagana a Samoa ia Apemoemanatunatu, ae ua lé Tutuila lé mamate pei o lea talatuu ua e silafia. Aua o le tagata ma lona tupuaga, o le tagata foi ma lona faasinomaga. O le upu a le atunuu "E lelei lava le motu o le pa a ua iloa"
Gogouli - Soifua: 23 Novema 1921. Tina: Vaeila Faumuina Siueva o Lepea Faleata, Tama: Taala Pa'u Keke Matiu o Utualii
TUPUAGA: O Gogouli e sau mai le gafa o Matiu i Utualii lona tama: GAFA/GEOLOGY: O Polutele fg. o Poluuli, fg. o Polumanaia le ulua'i nofo i le suafa Matiu, fg. o Matiu Leasuasuofolau fg. lona alo teine o Tuioninimo na usu mai i ai Luafalemana Leitufiaoatua fg. o Matiu Poumale, fg. o Matiu Solomona (m). M. Solomona i lana usuga muamua na usu ai ia Saini le alo o Malevai o Solosolo fg. e toalima; toatolu tama o Ene, Keke ma Vili, ae toalua teine o Sose ma Tuailepea ll. O le usuga lona lua na usu ai ia Taase le alo o Foluena o Sapapalii lea e i ai Matiu Alapasa le nofo mulimuli o le aiga na maliu 1984.
O KEKE MATIU i lana usuga muamua na usu ai ia SASA CHARLES EINGEBORENER le afafine o le palagi Siamani, e suafa ia Lemaota Salesa (Charles-Eingeborener) o Tafua Savaii fg. ua na'o PA'U le tama, peitai na toe i ai le isi usuga lona lua a KEKE ma maua ai le uso o Pa'u (half brother) e suafa ia OLOFA'I lea e i ai le suafa MATIU o loo nofo mai nei i le aiga Sa Matiu i Utualii o Matiu Lemalie Olofa'i KEKE MATIU. O PA'U poo lona igoa matai o TAALA mai Vailoa Faleata i le aiga o lona tina na usu ia Vaeila o Lepea lea e sau mai le Gafa o Faumuina Siueva. Faaee le gafa (fg). e toasefulu tasi; e toafitu tama o Salesa, Aigamaua Usoalii ma Tamapaa, Moala Sakaria, Aoelua Si'ueva, Tupu ma Toia Pa'u, e toafa teine o Gogouli Maiava, Moto Vaiva Lasalo, Fenumia'i Matagifesaua'i Faatali ma Faaiu Peapea Fesola'i. Usuga ma e na tutupu mai ia Gogouli: 1). Usu mai Pupi Lam Yuen o Amerika Samoa ia Gogouli fa'ae'e le gafa e toalua, o Laina Tuifagu (f) ma Moala Poe Vaitagutu (m). 2). Usu mai Maiava Pelesa Moea'i Leota o Avao, Satoalepai ma Safa'i ia Gogouli o Utualii ma Lepea fa'ae'e le gafa e toasefulu, ono tama o Maiava Polumanaia (KS), Suisala Lemaota (P), Ma'aolegalu Lemaota (P), Aigamaua Lemaota (TI), Uluao Tuaoimalii (UT) ma Toomata Polutele (P), toafa teine o Faavaoa Papalii, Punalilo Maea,Tutulu Meafou ma Lemaota Sitoga Sua. O le aofaiga atoa o fanau sa tausia ma fa'afaileleina mai e Maiava ma Gogouli ma latou ola faatasi a'e ai i Utualii e toa sefulu ma le fa, e aofia ai Sarona (f) lea na usu mai i ai Moala Matini Elise o Leulumoega Tuai ma o ia o le tama matua a Laina ia Tafiga o Faleasiu, ma Semaia (m) le atalii matua o Moala Poe Vaitagutu ia Sialofi Su'ilaumea o Utualii lea na usu atu ia Tina Fuga Faasii o Lalomanu Aleipata.
Talitonu o le'a vaa tele i lou finagalo lenei faamaumauga ma sailiiliga o Tupuaga ma Faasinomaga o lenei aiga Sa Maiava, ma e manatu foi e poto a le tautai ai sasi lana atu i ama. Peitai mo le aoina mai o tupuaga na tupuga mai ai lenei itu paepae o le aiga, o se auala aoga mo le lumanai o fanau ina ia nofo iloa ma silafia tonu ai le alafua fesootaiga i faia ma gafa. E le o se fia iloa poo le fia sili pe faafia atamai ua mafua ai ona faia lenei itulau, ae o le manulauti ma le auga o aute le autu i le faamoemoe tonu ma le sa'o, ina ia aua pe taofia ai foi le fesopoa'i o fanau mo le lumanai pe fetaia'i ai i i'u o Gafa (faaipoipo pe nonofo). E maualuga lava se talitonuga a lenei aiga o se faleaoga aoga nei faamaumauga mo fanau i le lumana'i a le aiga mo nei ma-e lu-a. Afai e faleseu le aina i sa outou faitau, ia faamalulu atu pe afai e faiva ese Lopepe. E ta-liu ae popo'e i se finagalo ese i se lagona vaivai a lenei aiga Sa Maiava (Pelesa M. Leota), ma e tu lili'a foi i le To ae maniti tino i le Pisaga, peitai o le naunautaiga ina ia manino ma malamalama fanau o loo aumau ma nopia'i i soo se tafa o le lalolagi, o le upu a le atunuu "E lelei lava le motu o le pa a ua iloa"
Maimoa ma faafofoga i le saunoaga a le afioga ia Tualupetu i le faamanatuina o lona 87 tausaga i le aso 25 o Tesema 2008 lea sa faataunuuina faatasi ma le Reunion a le "Maiava Pelesa Leota Family"
Faafetai lava le asiasi mai, aemaise lau maimoaga i le taumafaiga vaivai a lenei tupuaga. O le naunautaiga lava ia fesootai gafa ma iu o gafa i soo se tafa o le lalolagi e ala i ni faamaumauga o loo i ai nei. Faamanuia le Atua i feau ma galuega o loo outou tautua ai soo se atunuu aemaise i totonu o ekalesia


c: text/html

text:
E LE GALO LE 2011 MA MEA NA TUTUPU AI
A’o tatou aga’i atu ai mo le fa'amavae atu i le tausaga tuai 2011 i le toe aso lenei ae tatou sauni e ulufale atu i le tausaga fou 2012, e toe manatua ai ni isi o mea na tutupu i lo tatou atunu'u i lenei tausaga, e le gata o ni atina’e ma itu lelei mo le manuia o tagata lautele, malo, aiga ma ekalesia, ae o ni isi fo'i o fa'alavelave matuia na a'afia ai soifua o ni isi o le atunu'u.
ATINA’E MA TULAGA PAGATIA MO LE ATUNU'U MA LE MALO
O ni isi o atina’e mo le malo na fa'atautaia i lenei tausaga e aofia ai le masina o Aperila lea na fa'apaiaina ai le galuega mo le fausiaina o le Fale Samoa i le Su’igaula a le Atuvasa i Utulei, lea na fa'atupe mai e le Ofisa o le Initeria i se vaega tupe e $200,000, ma o le vaiaso nei na fa'alauiloa aloa'ia mai ai le mae'a o lea galuega.
O lenei maota tele, ua fa'amoeome e avea ma taulaiga o fuafuaga a le malo, atoa ai ma le naunau ina ia fa'atosina atili mai ai turisi i le atunu'u.
O le isi tulaga pagatia o lo o feagai pea ma le atunu'u, o le tulaga maualuga ua i ai le tau o le soifuaga, si'i pili a le ASPA atoa ai ma si'itaga a le falema'i sa fuafuaina i le po ao lumana'i le kerisimasi, peita'i o lea ua toe tolopo e le falema'i lea fuafuaga.
O le mea moni, o lo o feagai pea le atunu'u ma tulaga pagatia i le tau fa'asoasoaina lea o le tamaoa'iga, ona o ni isi o aiga e le o i ai ni galuega i le taimi nei.
O ni isi o tulaga a'afia i le malo ma le atunu'u e aofia ai le tu'ua o le malo e ni isi o ta'ita'i o le atunu'u, e pei o le afioga i le Failautusi o Mata'upu Tau Samoa ia Tufele Li'amatua, atoa ai ma le afioga i le ali'i Senatoa ia Amituana'i Eteuati, o ni isi ia o ta'ita'i sa fai ma va'aiga a le atunu'u atoa.
FA'ALAVELAVE MATUIA
O ni isi o fa'alavelave matuia na aafia ai le atunuu i le amataga o le tausaga nei, o le fa'aitiitia lea o itula faigaluega o ni isi o tagata faigaluega a le malo, ina ua fa'alauiloa e kovana Togiola Tulafono le feagai o le malo ma fa'afitauli tau tupe, ina ua fa'aitiitia tupe maua fa'alotoifale.
Na soso'o ai lea fa'afitauli ma le tu'uina atu e le kovana o pili tupe e 5 i le Fono Faitulafono mo sana fa'ai'uga, ina ia maua ai se isi alagatupe mo le malo, ma o ni isi o ia pili e aofia ai lafoga e fa'aopoopo i totogi o laisene pisinisi, lafoga e fa'aopoopo i vaiinu, 'ava malosi ma sikaleti.
E na o le tasi le pili tupe na pasia e le Fono ae o isi pili tupe e fa o lo o ta'oto ai lava i le Fono e lei faia i ai sa latou fa'ai'uga.
O ni isi o fa'afitauli tau solitulafono e aofia ai le fa'atupu laia o fanau a'oga e a'afia i solitulafono, ona o vevesi e tula'i mai i taimi o ta'aloga ma tau'ai ai pasi a'oga ma ta'avale a le lautele o le atunu'u.
O ni isi o fanau a'oga ua a'afia i solitulafono mamafa e pei o le talepe fale ma le gaoi, e o'o lava fo'i i le tagofia o le 'ava malosi ua a'afia ai ni isi o fanau laiti.
O le masina o Iuni o le tausaga nei na taofia ai e leoleo ni ali'i se to'atolu ona o tu'uaiga i lo latou fa'ao'o lea o le oti i se isi ali'i i Malaeimi. O lo o taofia pea i latou nei i le to'ese e fa'atali ai taualumaga o la latou mata'upu.
O le isi fa'alavelave matuia na tula'i mai i Pago Pago i le masina o Oketopa, ina ua osofa'i e ni ali'i se to'alua se ali'i sa i totonu o lona va'a faila, e ala i le sasaina o lona ulu i se mea malo ma titina lona ua i se uaea e aunoa ma se mafua'aga.
Na tau fa'aola lenei ali'i i le falema'i ma ua toe manuia o ia i le taimi nei, ae o lo o taofia pea i le to'ese i Tafuna ali'i e to'alua o lo o tu'uaia i lenei mata'upu, e fa'atali ai le aso lea o le a toe tutula'i ai i luma o le fa'amasinoga.
TA'ALOGA
E pei ona silafia o le vaiaso nei o lo o fa'agasolo ai ta'aloga a le Samoa Bowl IX ma le fa'amoemoe o le aso e faia ai loa le ta'aloga football i le va o le 'au mai Hawai'i ma le 'au filifilia a tama a'oga mai Amerika Samoa nei, e sa'ilia ai le siamupini o lenei tausaga.
E pei ona silafia, o le 'autu o lenei ta'amilosaga e pei ona fa'agasolo mai ai mo le 9 lenei o tausaga, ia mafai ona toe fo'i mai fanau o lo o ola i fafo i le atunu'u, i 'ele'ele ma aiga na tupuga atu ai o latou tua'a.
O ni isi o tulaga mataina i ta'aloga i le atunu'u e aofia ai le toe manumalo o le 'au lakapi mai le afio'aga o Vailele i le ta'amilosaga ta'ito'a 7 o le sisiga fu’a, lea na fa'amanatuina i le masina o Aperila o le tausaga nei.
O le si'itia o le tulaga maualuga ma le lelei ua i ai le 'au ta'ito'a 7 a Amerika Samoa, le Talavalu na mafai ai ona tausinio i le ulua'i ta'amilosaga fa'avaomalo a le IRB i Apia, ma latou mauaina ai le tulaga 5 mo le fa'asologa o 'au i totonu o atumotu o le Pasefika, o lo o i lalo o le fa'amalu a le IRB.
O le masina na te’a nei o Novema na molimauina ai e Amerika Samoa se isi tulaga maualuga i lana 'au soka, ina ua fa'amauina i le tala fa'asolopito o le ta'aloga soka le ulua’i manumalo o le 'au a le atunu'u mai le tele o tausaga, ina ua faiaina ai le 'au a Tonga i le ta'amilosaga lea na faia i Apia, e sa'ilia ai ni 'au e ofi atu i le isi la'asaga o le sa'iliga o 'au mo le Ipu o le Lalolagi i le ta'aloga soka, lea o le a fai ai Brazil.
E 2-1 ai na manumalo ai Amerika Samoa ia Tonga, tutusa ma Atu Kuki e tai 1-1, ae faiaina ia Samoa e 1-0.
O le taimi nei, ua suia le tulaga o Amerika Samoa i le fa'atulagaina o 'au soka i le lalolagi, mai le tulaga 204 sa i ai i le 186 lea ua i ai nei, tusa lea ua 18 sitepu ua la'asia e Amerika Samoa.
O se tasi o fa'alavelave matuia na tula'i mai i le tala fa'asolopito o le ta'aloga lakapi i le atunu'u, o le fa'alavelave lea na fasi ai e ni isi o le 'au lakapi a le afio'aga o Nu'uuli le ali'i laufali o Ponifaso Vasa mai Samoa, ao fa'afoe e le ali'i laufali le ta'aloga o le talita i le va o Nu'uuli ma Avele Old Boys.
O le fa'ai'uga o lea ta'aloga na tili le laufali i le falema'i ae loka e leoleo ali'i e to'alima mai le kalapu lakapi a Nu'uuli. O le taimi nei ua tatala i tua le isi to'atasi ina ua fa'amaonia e le fa'amasinoga lana solitulafono, ae o lo o loka pea le isi to'afa e fa'atali ai a latou fa'amasinoga.
Ua faia fo'i le fa'ai'uga a le Iuni Lakapi a le atunu'u e fa'asala ai le kalapu lakapi a Nu'uuli mo le 5 tausaga, ae fa'asala ali'i ia o lo o tu'uaia i le fasiga o le laufali mo le olaga atoa, e le toe ta'aalo lakapi.
E pei fo'i ona silafia e le atunu'u le Ipu o le lalolagi na fa'ataunu'uinai Niu Sila, lea na tausinio ai le 'au a le Manu Samoa, lea fo'i na tele ai tusitusiga i totonu o le atunu'u e uiga i le fa'aaogaina o fu’a i luga o ta'avale.
E lei manuia le taumafaiga a le Manu Samoa mo 'au e 8 pito i luga, ina ua malolo i le 'au a Aferika i Saute ma Uelese i ni ta'aloga mataina ma le finau.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.

robotstxt: allowed

filter: keep


text:
Tala o Fa’amasinoga
Ua toe tolopo i le vaiaso fou le fofogaina o le maliliega lea ua sainia e le malo ma le alii fusu mai Samoa o loo tuuaia i lona faiaiga ma se teineititi laititi, ona e i ai nisi o vaega o le maliliega e manatu le faamasinoga e le manino lelei.
Saunoa le alii faamasinoi sili ia Michael Kruse, o le faafitauli o loo i ai i le maliliega, e le o matua manino lelei mai poo fea vaega o le tulafoino lea ua sauni Aokuso e tali ioe i ai.
O Aokuso na malaga mai i le au fusu a Samoa lea na o mai i le taamilosaga o fusuaga sa faia i le taimi o le Mosooi o le tausaga na te’a nei, ae tulai mai ai loa ma le faalavelave e pei ona tuuaia ai o ia.
Fai mai le malo, sa faiaiga Aokuso ma se teineititi e laititi i lalo o le tulafono. O Aokuso ma le alii faiaoga a le au fusu a Samoa ia Lautapa’a Ofe na taofia e leoleo i le taimi muamua, peitai ina ua faagasolo iloiloga i luma o le faamasinoga, na toe faaui ai e le malo i tua moliaga mamafa faasaga ia Ofe, sei vagana ai le moliaga o le faaoolima i le tulaga tolu na ta’usala ai o ia, i lona pa’i lea i le tino o le tamaitai na aafia.
Na faanofovaavaaia Lautapaa i lalo o poloaiga a le faamasinoga, e faasa ona toe ulufale mai i le teritori mo le tausaga atoa.
O loo taofia pea i le toese le alii o Aokuso e faatali ai le aso 9 o Iulai lea ua toe tolopo i ai lana mataupu.
LUAO ANDREW FAGOTA
O le alii lea na ia gaoia le ituaiga o le iPhone 4 mai totonu o se taxi sa paka i luma o se faleoloa i Pago Pago, ua maea nei ona sainia sa latou maliliega ma le malo, peitai ua toe faaauau le fofogaina o lea maliliega seia aulia le aso 17 Iulai e toe fofogaina ai lana mataupu.
I le maliliega ua maea ona sainia e Fagota ma le malo, ua ia sauni ai e tali ioe i moliaga e lua o le gaoi ma le tete’e a’o taumafai leoleo e pu’e faapagota o ia. Na taua e le malo e faapea, afai loa o le a talia e le faamasinoga le maliliega, ona latou talosaga loa lea e solofua le moliaga pito sili ona mamafa o le talepe fale i le tulaga muamua.
I faamaumauga a le faamasinoga o loo taua ai e faapea, ao paka le taxi a Ioane Ikenasio i luma o se faleoloa i Pago Pago, sa ia iloa mai i totonu o le faleoloa le ua molia o loo fealuai atu i tafatafa o lana taavale, ae ina ua sau i fafo sa ia iloa ai ua gaoia lana telefoni.
Na taumafai leoleo e pu’e Fagota peitai sa alu i le atoa o ia i le fale o le isi aiga ma lafi ai, mulimuli ane na mafai ona maua o ia.
O loo taofia pea Fagota i le toese e faatali ai le aso lea ua toe tolopo i ai lana mataupu.
DEAN NIU
O le alii lea na ia gaoia le pusa pia mai totonu o se faleoloa ma faaoolima i le faatauoloa, ua faatulaga lana uluai iloiloga e faia lea i le masina fou, ina ua teena moliaga faasaga ia te ia i le taeao ananafi.
O loo tuuaia Dean Niu e le malo i moliaga e lua o le talepe fale i le tulaga muamua, gaoi, faaoolima i le tulaga tolu, tagofia o le ava malosi ae le’i atoa le 21 tausaga, faaleaga meatotino faapea ai ma le tete’e i leoleo ao taumafai e pu’e faapagota o ia.
Ina ua ia tulai i luma o le faamasinoga i le aso ananafi, sa teena ai e Niu moliaga uma faasaga ia te ia.
O nei moliaga na afua mai i le faalavelave lea na tulai mai i le aso 9 Iuni, ina ua faafesootai e se alii faipisinisi Asia le ofisa o leoleo mo se fesoasoani, ina ua maea ona gaoi e Niu se pusa pia mai totonu o lona faleoloa atoa ai ma lona faaoolima ia te ia.
Na taua e le alii faipisinisi na aafia e faapea, na o atu Niu ma nisi o ana uo e tauanau o ia e faatau ni a latou pia i le vaveao pe tusa ua te’a le 1:00, ae fai i ai e le mafai ona ua te’a le 10:00, peitai sa tauanau atu pea Niu ma ana uo ia te ia, o lea na ia tutulia ese ai loa ma lona faleoloa.
Mulimuli ane ina ua tuana’i ni nai minute talu ona o ese Niu ma ana uo, ae ona vaaia loa i luga o lana masini pu’eata le sii atu e Niu o le pusa pia mai totonu o le faleoloa, ma tuu atu i le isi alii o loo tu mai i tua e faaaoga i ai le faitoto’a pito i tua o lana faleoloa.
Sa ia tamo’e atu i ai peitai sa savali mai Niu ma tu’i o ia, ona la tauivi lea mo sina taimi ma leaga ai lona lima, ae sosola Niu ma ana uo ma le pusa pia.
Na agai atu leoleo e saili le ua molia ma latou maua atu ai o ia o loo nofonofo i se bus stop ma inu sana fagupia, ona o atu lea o leoleo ma taumafai e taofi o ia peitai sa tafiti solo ma mafua ai loa ona tau lona tulilima i le gutu o le isi leoleo.
O loo taofia pea Niu i le toese e faatali ai le aso lea ua faatulaga e toe valaau ai lana mataupu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Fa’amaonia tu’uaiga faasaga pule o le USCG
O le taeao ananafi na ta’usalaina ai e le Faamasinoga Faaitumalo le alii o lo o faauluulu i ai le Ofisa o le Puipuiga o le Gataifale a le malo tele o Amerika, le U.S Coast Guard, susuga Lt. Steven Caskey, i le solitulafono mama o le ave ta’avale fa’atamala,
E lua moliaga mama na tuuaia ai e le malo ia Lt. Caskey, o le ave taavale ‘ona faapea ai ma le ave taavale faatamala, ae i se maliliega na sainia e itu e lua, ua solofua ai le moliaga o le ave taavale ‘ona, ae tali ioe Lt. Caskey i le moliaga o le ave taavale faatautala.
I le vaega o le maliliega lea ua talia e le faamasinoga, na talosaga ai le malo ina ia solofua le moliaga o le ave taavale ‘ona, ae suia le moliaga muamua i le ave taavale faatautala, o se solitulafono e mafai ona faasala ai o ia i le falepuipui mo le 6 masina, pe faasala i le salatupe e $500, poo faasalaga uma ia e lua.
Na talosaga foi loia ina ia sei le laisene a Lt. Caskey mo le 45 aso, ma ia faatonu o ia e alu e faatoese i le leoleo sa faia lana mataupu.
Sa fautua loia i le faamasinoga ina ia faanofovaavaaia le ua molia mo le ono masina, ma ia poloaina o ia e auai i ni aoaoga e fesoasoani ai i le tagofia o le ava malosi, peitai na faailoa e le faamasinoga ia Lt. Caskey, e pule le faamasinoga i le ituaiga faasalaga e faasala atu ai o ia.
O loo fautuaina foi e loia le faamasinoga ina ia aua nei i ai se faasalaga faafalepuipui e tuuina atu i le ua molia.
I faamaumauga a le faamasinoga na taua ai e faapea, na maitauina e alii leoleo le taavale a le ua molia i luga o le alatele i Pago Pago i le aso 30 Tesema, ma vaaia ai le tifa i le isi itu ala, ma toeititi ai lava fetoai ma le taavale sa o atu ai alii leoleo.
Na tuli e le taavale a leoleo le taavale a le ua molia, ma fesiligia ai loa e le alii leoleo suesue o Det. John Paselio le ua molia i le mafuaaga ua ala ai ona taofi lana taavale, ina ua toeititi lava fetoai ma le la taavale, peitai na tali le ua molia, na punou i lalo e piki mai luga lana sikaleti na pau, atonu o le mafuaaga lena o le tifa o lana taavale.
Na faalogoina e leoleo le malosi o le manogi o le ava malosi na alu atu i le tino o le ua molia, atoa ai ma le mumu o ona mata.
Na fesiligia e leoleo le ua molia pe sa ia tagofia le ava malosi, na tali le ua molia, e lima ana fagu Coors Light na inu i le Runway Bars ina ua faatoa ulufafo mai i le Hawaiian Air i le po lea.
Sa faia se suega i le tino o Lt. Caskey e leoleo i le po lea ma faamaonia ai le malosi o le ava i lona tino, ma taofia ai loa o ia i le toese e faatali ai le aso e tulai ai i luma o le faamasinoga.
O lo o tumau pea poloaiga a le faamasinoga o loo tatala ai Lt. Caskey i tua e faatali ai le lauina o lana faasalaga i le faaiuga o le masina nei.
O le alii loia fautua ia Blake Hanley o loo tulai mo le malo, ae o Sharron Rancourt o loo tulai mo Lt. Caskey.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
"Unless I believe in God, I can't believe in thought;
so I can never use thought to disbelieve in God."
~C.S. Lewis
Motuga'afa - (Cultural Tidbits)
I lenei taumafaiga, e mafai ona iai nisi o faamaumauga e le talitonuina ma lagolagoina e nisi o le ‘au faitau ona o nisi o faapogai - e pei o lenei: E iai le upu masani a le atunu’u “ E talalasi Samoa.” O lona uiga e iai nisi o talitonuga e taofi ese’ese iai le atunu’u. Talu ai ona o si o tatou atunu’u sa tele ina tu’ufofoga le tele o ona talatu’u ma talafaasolopito, sa le ‘asa ona iai ni 'ese'esega o upu ma tala ona e tofu lava le tagata ma lona taofi, manatu ma faauigaga. O nisi foi o taimi, sa tuufaasolo faaitu’au nisi o talatu’u. O lona uiga, sa tele ina suia nisi o tala tuufaasolo e i latou sa gafataulimaina lea faiva i ni faiga faa’au’au i lona nu’u, itumalo ma alalafaga poo aiga fo’i. O lea, e taumafai le tusitala ina ia faaaogaina manatu o loo taatele ma mafuli iai le tofa manino, poto lautele ma suesuega patino.
***************************************************
Lauga Fa'afetai ...
... sa tuuina i le ‘auvala’aulia o le fiafia sa faia mo Elder Letalu (Aukuso 26, 2014), i lona taliu mai i lana misiona
_______________________________
Oute manatu o le a le tu’ua faa-mafutaga tafatafamaogo le tatou afiafi. O upu masani fo’i a le atunu’u e ui ina faapopo aso ua a’o aso folau e le mafai ona tu’ua. O lona uiga poo a ni porokalama fuafuaina ma faataatia, e masani ona iai ni suiga e faapopo ma faafuase’i, ae e iai fo’i tulaga e le mafai ona suia pe soloia.
E faapena fo’i la i nisi o tulaga o le tatou tu ma agaifanua, ae maise le faaleoina o se loto ma se agaga faafetai mo se faaaloalo. O le pogai lea o lo’u toe soso atu, e pei ona tuuina atu i le taimi ua sola.
E le o toe na ma le laina, ua malama fo’i i ulugalu, O le to’atele o lo tou pa’ia ma lo tou mamalu ia o ni aiga ia i ma’ua ma le tina. Ae a lafalafa fo’i tuga, ua aiga e tasi i tatou uma i le Tala Lelei, lea ua mafua ai ona tatou penei, e patipatia le ta'avaoga ma le ta'aseega i le Tala’iga a le atali’i.
Peita’i, e ui fo’i i so tatou soo tulutulu ma faafaleve’a i lo tatou va nonofo, ae e le tuua ai i lalo o outou pa’ia ma outou sa - paia o aiga, nuu ma alalafaga, aua o le tagata ma lona tupuaga o le tagata foi ma lona faasinomaga. O lea, ta’oto faa-galu e le fati o outou sa ma faiga, ae maise ia te outou o ni o’u paolo ma faamalumaluga, ni o’u sao i malo. Tulou.
Faatulou atu fo’i i auauna a le Atua faapea tupu ma tamali'i ua tatou faatasi, i o outou sa faale-Talalelei ma mamalu faale-atunuu.
O pa’ia o Samoa, ia o le a faase’etuagalu; e le gafataulimaina e lo’u tagata ona taea pa’ia ia, ae le gata i lea, o loo iai laoa, maota ma malae o Samoa e agatonu ai pa’ia ia. Ae ta faapei ia o le upu nai Poutoa, ia taoama pa’ia ia ae lafo i matau le faatofala’iga aua le Atua ma lona finagalo. Lea e iai le aso.
Ae o le a se’i ta’utino le solo a le tamaloa, ma ou faapea atu - Faafetai, faafetai, faafetai tele lava.
Faafetai atu i lo tou maliu mai ma afifio mai. Faafetai i lo tou faamalo’ulo’u lo tou tutu la’au faamanuiti, ma lo tou taliaina aloa’ia o le valaau ma le faatalau’ula atu a i ma’ua ma le fanau. O lea ua maualuga ai le aso ona o lo tou amana'ia o le talo atu.
E le faagaloina fo'i faai’a i ola lo outou agalelei. E le ufiufia foi faamanugase lo tou alofa ma la tou foa’i, i soo lava se tulaga. Poo tupe, poo taumafa poo nisi lava faatinoga, ia toe faafetai ma faamalo atu. O ai le tagata ua e manatu ane ai? O upu masani, ia e sili le manuia o le foa’i nai le talia. Ia sautualasi ona faamanuia atu le Atua.
E talitonu fo’i le faamoemoe sa outou tagi ma faasagi i le Tama i le Lagi aua le manuia ma le saogalemu o ana auauna tala’i o ali’i ma tama’ita’i o loo tala faauto i itu e fia o le kelope, e aofia ai ma le atali’i lea. Faamalo ma faafetai i a outou faatoga ma talotaloga, ia outou tagisaga ma talosaga.
Ou te le toe tau selu pe faalalanu atu. E le toe tau ‘aufagaina fo'i le la’au ua ta tulaga. E iloa le tamali’i i ana taga o le tupu fo’i i ana aga.
Ona faata’i lea ma se matou tala, afai ua le so’o lou pale le tau lou titi, ia malu ave i fale i outou finagalo se taumafaiga vaivai a Letalu ma le aiga. Ua pu’upu’u si ota lima. Ae o le auganiga, ‘aua ne’i lia’iina i ala sota faatamala. Ia lililo fo'i faiva o Fiti. O se upu fo’i ua le tau tamali’i, ia alofa ma ia va'atele i outou finagalo.
Ia o si a'u toe pi'ioa atu lea i le ta aleaga i lenei afiafi. Sau se taimi tatou taumavae, ia alofa le Atua e puipui ma leoleo le toe taliu atu i aiga ma fanua. Tatou mavae lea i le mavaega nai le tai, a Taema ma Tilafaiga - Pe a ta fefulituaa’i, ia tumau lo ta fealofani.
Ia soifua ma ia manuia.
*****************************************************
‘Ula
O le ‘ula (faasolo) o se tasi o vaaiga masani i tagata Samoa, ae maise i taimi o ni faafiafiaga poo ni faatasiga aloa'ia. E tele mea ma fugala'au eseese e su'i ai ‘ula a tagata Samoa.
O le ‘autu ma faapogai o le tele o ‘ula ina ia teuteu ma faamatagofie ai se tagata i ni ona la'ei ma teuga. O le tele fo'i o ‘ula e eseese mea e faaaoga ma e faalagolago i lona faamoemoega. E pei o le ‘ula laufa'i e masani ona faaoga e taulele'a pe afai o lo'o faia lo latou tofi tautua. E faigofie ona fai, e na o le saesae lava pe nuti nuti le laufa'i ia asoa loa. O nisi ‘ula e faaaoga moso'oi manogi pe a faia ni fiafia pe faamanogi ai fo'i la'ei ma faamatagofie atili ai teuga a se tagata. E masani foi ona faaaoga ‘ula manogi nei i taga palolo. O nisi o ‘ula masani ua iai le ‘ula fala e foliga mai ua avea o se ‘ula ua patino i nisi o tagata iloga ma le ‘au mau tofi o le malo, e ui o le ‘ula lea sa tele lava ina ‘ulaina e tulafale poo ali'i fo'i ae maise i o latou faiva faa-faleupolu atoa ma taimi o ni tauaofiaga faale-aganu'u.
Ua iloga fo'i igoa o nisi o ‘ula patino e pei o nei:
Tuipapai – O le igoa lea e ave i le 'ula a le tupu ma se tamali'i
Fa'asolo – O le igoa o le 'ula a tulafale/tulatoa
Tuive'eve'e – O le igoa o le 'ula a le taupou poo se teine
Tinumasalasala – O le igoa lea o le 'ula a le manaia.
Nei te'i ua talanoa nisi e uiga i le tuive'eve'e poo le tuipapai, ona e taumate lea poo le a le uiga o nei upu. Ae ua masani lava tatou e faaaoga le upu "faasolo" e pei o se upu faaaloalo mo soo se ‘ula lava.
O le ‘autu masani lava la o se ‘ula e mo le faamatagofieina, e pei ona iai i nisi nei o alaga'upu
Ua ‘ula le aso - Ua matagofie le aso
Ua tepa i ‘ula tago i ‘ula - Ua matagofie mea uma
Ua maua ‘ula futifuti - O lona uiga ua maua se mea matagofie poo se manuia, ae toe faamele pe faaleaoga ma manatu faatauva'a pe faatalale iai.
Ua fa'aui le 'ula - Ua faae'e le suafa matai e se tama i sona atali'i poo se suli o le aiga, ae maise pe afai ua latalata ina maliu le tama.
"Ua feagai Vini ma Tapaga."
Main meaning: Ua tatou feiloa’i manuia.
Same as these:
Ua sau nei le vaa na tiu tau mai i le va’a na tau, o lea e mamau lago o le vaa na fao afolau.
Ua faafeagai sega’ula
Ua tatou feiloa’i i luma o le nu’u ae le o tua o le nu’u
Ua taunu’u le faamoemoe
Ua togi i le pa tau i le ‘ave.
E mafai fo’i ona faaaoga i nisi uiga ma faauigaga pei o nei.
1. E ui ina feagai Vini ma Tapaga, ia ae mamao lava fo’i ala.
E faaaoga pe afai i se taimi ua fia tuumuli ma faamavae ona e faapea lea, “Ia o le tonu, e ui lava fo’i e fia feagai pea Vini ma Tapaga, ia ae e fai fo’i si maomao o le matou pitonu’u. O le a matou sosola.”
"E ui ina felataa'i Vini ma Tapaga, ae mamao ala ma auala."
Same as: “E pipi’i tia ae mamao ala."
I aso o faia le faagatama a ali’i (high chiefs) o le seuga lupe sa iai tia seu e fausia i ma’a (stone foundations) e faaaogaina e tutu ai le ‘au seu. O nei tia e felataa’i ma masani ona pipi’i le isi tia i le isi, e mafai lava ona talanoa pe fesoota’i le ‘au seu a’o i le tumutumu o tia. Ae afai ae alu se tasi mai i le isi tia i le tia o lo’o soso’o, ia e mamao le ala ma le taamilosaga, o lea la "Pipi’i tia, ae mamao ala."
E faapena Vini ma Tapaga, e felataa’i pe a tu i Tapaga ae tilotilo i Vini, ae a mana’o la e alu i Vini, ia e mamao aua e 'aau pe alu foi i se va'a.
2. Faaaoga i ni upu e tapui ai se va.
Same as: E ui lava ina ta va faa-faleve’a ma so’o tulutulu, ia ae leaga e popo’e fo’i ona o nisi o tulaga e tusa i lo ta va nonofo.
3. Faaaoga fo’i i se tulaga e afei ma faamasuiga malie, faanofolelei ma faanofomalie ai se talanoaga.
Mo se faata’ita’iga a iai se faalapotopotoga poo se aiga fo’i ua faatasi mo se talanoaga e tau fofo ai se faafitauli, - aua e iai taimi e tafatafafuga (fealofani) ai le mafutaga, ia ae iai foi taimi e tafatafamaogo (le fealofani) ai - ia e mafai ona faatomua sau upu e faapea:
“Ia le tatou aiga, o le mea moni, e ui lava fo’i e feagai pea Vini ma Tapaga, ae e iai lava fo’i aso e sousou ai le sami/vasa o loo i lo la va. E ui la ina faamata mafana ma fealofani le tatou va nonofo, ia ae iai lava fo’i nai fesoua’iga i nisi o taimi.”
"Lauga" Faafetai i se Faaipoipoga
Here’s an example of a lauga faafetai (“faafetai”) at a typical LDS - or any other - wedding reception in an LDS cultural hall - or other setting. I have tried to present it in a more inclusive approach, and it can be modified to fit a particular occasion, setting or format.
Please note the difference between a “lauga” per se and a “lauga faafetai”, or just “faafetai” especially those delivered in church halls where the ward/congregation is the hosting party and the families responsible for the occasion (wedding, funeral, birthday, etc.) are the visitors/guests.
Certain parts or components of a traditional lauga (e.g. ‘ava, taeao, etc.) are omitted from a “faafetai” so a “faafetai” in occasions and settings cited above should be mentioned and delivered in its proper context. In that way, the “faafetai” will not be misconstrued with a typical “lauga” common among chiefs and orators in traditional settings.
(Note: Fictitious names are used in the sample. O igoa o loo faaaogaina o ni igoa fatu ae le o ni igoa o ni tagata patino.)
O se faafetai a le uarota/aulotu i le aiga e ona le faaipoipoga.
Ua uma le faafetai a le aiga, e aofia ai le faafetai i le epikopo (faife’au) ma le uarota faapea ma le sa faamauina le ulugali’i fou i le malumalu sa. E aofia ai i le faafetai a le aiga e ona le faaipoipoga ni faafitifitiga ma faalalolaloga e tusa ai ma taumafa ma nisi o sauniuniga ma faaaloaloga a aiga.
Ua tula’i le sui o le uarota e tali le faafetai (fetalaiga) ia ma ave fo’i sa latou faafetai i aiga e ona le faaipoipoga. O Lesala sa fai ma fofoga o le ulugali’i fou faapea le mamalu i aiga na lua.
Leo’o:
Ua faafetai ma faamalo saunoa i lau susuga Lesala, o le ua avea ma fofoga o le ulugali’i fou faapea fo’i le pa’ia i aiga-na-lua, ma le mamalu i lena itu o le tatou faatasiga. E faamalo atu i lou fofoga lafolafo ma le fetalaiga faaalualu. O lea ua matamio le maimoaga nai le Laulala ae silamatanonofo le maota o le Tuiaana. O lea ua faafofoga atu le pa’ia o loo e’e nei ma ua se taliga lava e fia faalogo e pei o le fetalaiga i le tauti’aga nai Utumalama le tuleiga ma le vagana. Ua motu fo’i la i le vailiuloa ma le sualiu le atu a le tautai matapalapala, ma ua tau fo’i i moana tau i vasa le tafe a le vai su’e ala i le fetalaiga matagofie.
Ae mapu ane ia i lou to’omau, alala ane i lou fala faasau, se’i o’u liliu ane se’i soalaupule ma se’i faa’une se faamanuiaga ma se tapua’iga a le uarota (aulotu) ia ma nisi fo’i o uarota o loo faatasi mai i le aso.
Ia, le uarota e, leai e le o se faatau, ua faasa mea na iinei i le laumua o le Ekalesia, e leai fo’i se vato’oto’o faale-atunu’u e faia i totonu o falelotu o le Ekalesia lenei, o lea na o na ou talosagaina sa tou faamanuiaga ma le tapua’iga.
Sulimatau
Leo’o, o le a avea ia a’u fai ma sui o le uarota e tuuina atu la matou faamanuiaga ia ma le matou tapua’iga. Alo i ou faiva, ia manuia le faafetai
Leo’o
Faafetai Sulimatau.
Ia le tafafia o uarota, o lena ua iina lea fo’i ua iinei le laumetoenuti ma le faavae o faameomoega faapenei i Utah nei. O le uarota ma lona tapu a uarota. Aumai sa tou faamanuiaga ma la tou tapua’iga.
Masina
Leo’o, alo i le faafetai, ia manuia
Leo’o
Faafetai Masina.
Faulolo
Leo’o, faafetai atu. Na pau lava le tulaga ua faate’ia ai lenei itu, ona o lau saunoaga e leai se va to’oto’o faale-atunuu i totonu o falelotu o le Ekalesia Mamona. Aisea?
Leo’o
Faulolo, faafetai atu. Talu ai ona o le manumanu i le taimi, tau ina ou faapu’upu’u atu faapenei, e le o se faatasiga faale-atunu’u poo se saofa’iga a matai lea e fai. Leai. E le o se nuu poo se itumalo fo’i lea e tauaofia, ae a la e alalala mai le susuga a le epikopo o le pule o le tausama’aga faapea ma nisi o le aufaigaluega a le Atua. Ae e mafai ona ta talanoa na ‘o ta’ua pe a mae’a e famalamalama ai lea tulaga.
Faulolo
Leo’o, o a’u o le Lufilufi, ia ae Leulumoega fo’i pe a lafalafa tuga ...O a’u e...
Leo’o
Faulolo, se malie maia, e pei a ona ou fai atu, se’i fai se saofa’iga a matai ona agatonu lea o lou Lufilufi ma lou Leulumoega. Faatili ou foe faa-faleupolu mo le a’e i maota, laoa ma malae o le atunu’u. O le fanua ma lona tapuafanua. O fanua nei o fanua tau le Atua, ma e tapu foi la e le perisitua.
Faulolo
Leo’o, e puipui e le aganu’u le Tala Lelei....ae ...
Leo’o
Faulolo, e manaia lou manatu, pau o lona, atonu e sa’o ae le a’o. Ae a lena e te saunoa lava iai, e puipui, ae le suitalaga pe suimomo’e pe uluto’oina fo’i e le aganu’u le tala lelei. E mafai lava ona tuto’atasi ma tuma’oti le Tala Lelei, ae maise ai le Ekalesia lenei ... Malie maia ....
Faulolo
Leo’o, tatou auai ia faapea ...
Leo’o
Ia faafetai atu Faulolo
Leo’o (cont’d) ... Ia Lesala, faamalie atu e tusa ai ma le tau numi o le fau poo le tau manunu fo’i o le toau i sa tou faafofoga. O upu masani, e tetele a Pesega ae matua lava i le O’o.
Faafetai
Ae oute le’i su’i tonu le mata o le niu pe faga tonu le malama, e mua’i ona ou faatulou i sa faale Tala Lelei ma pa’ia faale-atunu’u o le aufaigaluega totofi a le Atua, le susuga i le epikopo ma lona ofisa, faapea fo’i le pa’ia i le faamau faaipoipoga, i lo latou faatuna pa’ulia ma le faa-fale tulu’ia. E faatulou foi i le mamalu i uarota ma le loaloa o le auvala’aulia.
O pa’ia o le atunu’u, o le a e’e ia i lagi tapu, ma mautu atu i le usoga o le la matafaioi ma le la fatuaiga tausi. Faatulou atu fo’i i pa’ia i lena itu i aiga-na-lua ae maise le ulugali’i fou. (E mafai ona e faalagi aiga - faalupega o nuu o aiga na lua i le vaega lenei, faatasi ai ma igoa taupou (tama'ta'i faaipoipo) ma manaia (ali'i faaipoipo) pe afai e silafia, e ui lava ina e le tau faia ia faalagiga.)
Ae o le a le tunoa le faiva o le nu’u, o le a le moe fua fo’i Vaatausili i le ana. Ae e avea lo’u leo e fai ma afioga tau momoli i le susuga i le epikopo ma lona ofisa, le fai faaipoipoga ma le mamalu i le uarota ae faapea fo’i le lasilasi o le ‘au vala’aulia, e molimoli atu ma faaleo se faafetai faale lava, ae maise le faaleaua’ataina o le fetalaiga.
Muamua, e avatu sa matou faafetai i le ulugali’i fou ona o lea ua ua togi i le pa tau i le ‘ave e pei o le upu ia Atua ma Sa Asomua. Ua tini tauao le faamoemoe. E le se aso sa faafuaveta, ae o le aso sa fau po fau ao. Sa oulua tulitulimatagau le ufi a Sina, ma o lea ua taulau, ua taunu’u ma ua faatasia oulua i le feagaiga fou o le faaipoipoga e faavavau. Faamalo le usita’i ma le onosa’i. O nei aso ua le moe le fili, ua i so’o se mea lona alofilima tu’i tagata ma ana aafiaga tau faaosooso ma tau lamalama.
Faafetai fo’i i matua ma le mamalu i aiga-na-lua i le faatinoina o o outou faiva faatonutonu folau ma o tou faiva faa-matua moepo. Faafetai i fautuaga ma tima’iga mo le ulugali’i fou i taimi o tafaoga ma faamasaniga. Sa outou le faatamala, pe ‘alo i le ataata o le la’au ona o le alofa i alo ma fanau. Faafetai faamalo atu.
O le itu i le palapala a malo ma le titilavatoa, ia matou te le ma’oona a umu fu’e. Matou te le ufiufi fo’i la faamanugase pe faagalo faai’a i ola lo tou gapatia ma lo tou milomilosia. Faamalo le a’ao malosi. O lea ua tali le sua i auauna a le Atua taumamafa fo’i le mamalu i uarota. ‘ae ua goto uga fo’i le sa o le mamalu i le ‘auvala’aulia. Ua malie la le faga i Lalau ua malie le faga i Pa’au i lo tou masui ma lo tou ma’au
Ua le gata i ta’umafa ae ua e apaapa fo’i i le toga pa’ia, ua tatala ‘ie o auafa ua oia fo’i moegalafo ona o lo tou alofa ma lo tou agalelei. (E mafai - ae le fai a’i - ona faalagi toga a aiga/nuu i le vaega lenei.) Ae tainane fo’i le seleni mamala ua foa’i. Ua to’ele lou pale ua e sa’a faaoti fo’i le utu a le faimea. Se faamalo le faatamali’i, malo le faaeaea. O upu e fai i seuga, ua e togi le seu lagatila, ua e faapulou le tualima, malo faamalo fai o le faiva.
Lesala, o upu masani, e le toe tau faapaleina se tupu, e le toe tau faalae’ia fo’i le maa osofia. Matou te le toe tau selu pe faalalanu atu aua e iloa le tupu i ana aga faa-tupu o le tamali’i fo’i i ana aga faa-tamali’i. Matou te talitonu ua outou faia nei mea uma ona o lo tou silasila i le Atua ma lana galuega. Faafetai i le tautua matavela, faafetai le nofotuavae. Ia alofa le Atua pulepule tetele e toe faatutumu mea ua gaogao, ia faaifo atu faa-fuiniu i le lapalapa o faamanuiaga. Ae manatua ai pea upu silisili, e sili lava manuia o le foa’i nai le talia.
Ona faata’i lea ma sa matou faamatalaga, a sau se taimi ua talamea seu le seuga, seseu foi i fanua le aiga tautai ma le faatamasoali’iga, ia alofa le Atua e faamanuia atu i le ulugali’i fou. Ia fusia le mafutaga i le alofa ae faavae i mataupu moni o le Tala Lelei e pei ona osifeagaiga ai i le aso. Ia fua fo’i le niu, e le gata ina ia malu ma manuia aiga, ae ia sili ona aoga mo le Atua ma lana galuega. Faamanuia fo’i i le paia i aiga-na-lua. Ia mamao ni mala ma ni tuataafalu ae maise i le toe taliu i aiga ma alalafaga. Alofa le Atua e leoleo i magaala, ia malu fo’i peau o le vasa ma le ea i la outou folau ma faaopea.
Liliu mai i lenei itu, ia lagi e mama i le susuga i le epikopo ma lona ofisa faapea foi le susuga i le faamau faaipoipoga ae maise le mamalu o le auvala’aulia.
Ia aua fo’i ne’i solo le fue pe gau le to’oto’o i lau susuga Lesala. Maua pea le mau aua ou faiva faatausivaatele ma ou faiva faa-pola puipui.
Ae tatou taape ia i le taape a le fatuati, e taape nei ae toe ati foi taeao .... ...
Ia soifua ma ia manuia ......
Lesala:
Ua faamalo fekalai Leo’o. Ua leva ona ka fia soso aku a’o folau lou sa, ia ae popo’e le loko iga ge’i e faapea ua ou aleaga pi’iama. O le a le koe kiukalaloaiga fo’i la se upu poo se magaku, ae avaku le mea alofa lea a le ulugalii fou ma lau susuga e faaifo ai lou fofoga ..
Leo’o
Lesala. o le a ta la tasi ia ma ta se’elua i lou sa e pei ona e fetalai. Ae o le meaalofa lea, ua tele le fia tete’e ia ae ne’i e faapea ua ta le faaaloalo, ioe, e fai o faiva o pule, a’o faiva fo’i o faaaloalo ...ae faapegei ....
Lesala
Leo’o, faamolemole kalia le meaalofa a le ulugali’i ... ga e avaku faakakau mo kagaka e ko’alua, ... ia ka fekaui la i fafo pe a uma ....
Leo’o
Lesala, fai mai kala faaoga po gei ...o la’u pesto. E leai fo’i se mea o le a ka koe fekaui ai, ua fekaui so’o fo’i ...ka fekaui kaeao i le loku ..
Lesala
Oi, se faafekai pe a ua e koe alu i le loku ....
***********************************************************
O nisi nei o motuga’afa o faaupuga e faaaoga i se lauga poo ni tautalaga i ni nofoaga ma tulaga aloa’ia. O faaupuga o loo i lalo, e eseese mea o loo faatatau ma faamafuaina ai, ae e tutusa o latou uiga i lo latou faaaogaina. O le uiga faasafua e tasi o faaupuga nei, o se mea poo se tulaga ua lelei, matagofie ma atoatoa, ma ua le toe tau faailoaina pe faailoina. E masani ona faaaoga pe afai ua atoa pa’ia i se maota/laoa poo se tauaofiaga. O ni faaupuga faavi’ivi’i ma faane’ne’e.
Afai fo’i ua e mana’o e faaeaea ma faavi’ivi’i i se aiga ona ua lelei ma matagofie se taumafataga ma faagasologa uma o se faaipoipoga, se maliu poo se isi lava tulaga, ia e mafai fo’i ona e faaaogaina ai faaupuga nei, ae maise i se faiga faatomua (introductory) mo se vaega o lau faafetai/lauga.
1. E le toe taufaafuluina le sega’ula.
O le sega’ula o se manu e lanu mumu ma matagofie ona fulu.
2. E le toe tau faafuluina le pa sina o le gataifale.
Mafua’aga: Alofaga poo Tuliga Atu/Aku.
O pa (fish lures) e faaaoga e tautai, ae maise i alofaga (tuliga atu/aku), e masani ona fafau faaopoopo iai se fulu (feather) o se manu lele ina ia tosina gofie iai i’a (aku). Ae o le pa sina, e leai se fulu e faaopoopoina iai. O lona i’ila ma lona sinasina ua lava lea e iloa gofie ma tosina iai i’a.
3. E le toe tau faala’eia le ma’a osofia [a le tautai nofova’a].
Mafua’aga: Faiva o le Ta’i Fe’e.
O le ma’a osofia, o le ma’a ta’ife’e (octopus lure). E oso le fe’e ma pipi’i i le ma’a ta’ife’e. O le ma’a ta’ife’e e fafau ma teuteu lelei i ni teuga (la’ei) e faaono tosina gofie iai fe’e. O le ma’a osofia la o le ma’a lea e le tau teuteuina, ae e ‘aina tele.
4. E le toe tau aufagaina le la’au ua uma ona ta tulaga
O se la’au ae maise le niu, ua ta tulaga, o lona uiga ua uma ona ta (notch) ni tulaga e tu ai le vae o le o loo a’e i luga o lea la’au, ma e le toe mana’omia fo’i la se ‘aufaga (nonoaina o vae).
5. E le toe tau sulaina ie memea
O ‘ie memea o ‘ie toga ia e vaivai aua e nini’i le tosiina o le laufala/lau’ie, toe matagofie lona lalagaina, o ‘ie nei e matagofie, e le toe tau sulaina - O le uiga o le upu sula, pe a faaaoga i toga , e aofia ai le talaina o le “gafa” o le toga ma nisi faamatalaga ma ‘ai‘aiuliga e vivi’i ma faane’ene’e ai le toga, atoa ma lona igoa ia poo ai fo’i aiga e ana ma tausia le toga. O nei la mea uma e le tau faia pe afai o le ‘ie toga (‘ie Samoa) o se matua ‘ie vaivai ma le ageagea.
E mafai fo’i e oe lava ona fafau ni au alagaupu e pei o nisi nei o upu na ou faia lava e a’u
- E le toe tau faapaleina se tupu
- E le toe tau faamanogiina le laga’ali ma le moso’oi
Ae ia manatua, e tatau ona logolelei ma ia tonu ma talafeagai lona uiga ma uiga masani.
Faata’ita’iga:
I ni tauaofiaga masani, e mafai ona faaaogaina i se faiga faigofie faapenei:
“O pa’ia ma sa o lo tatou taeao, ia e leai, e le toe tau aufagaina le laau ua uma ona ta tulaga, ae a le afio o tupu ma tamali’i o faletua ma tausi, faapea fo’i le mamalu i le auaigaluega totofi a le Atua....”
*******************
Solo mo si o'u nu'u i mafatiaga o le galulolo
Ua galulu le ele’ele i le malama a’e o le taeao
Sa fememea’i tagata ma taufetuli solo ina ia sao
O nisi sa sulufa’i mamao i mauga ma le togavao
A’o le galu ua ia tuliloa atu ma tulitatao
Sa tau mai faa-i’a o le po, ae faa-manu poia i ofaga
Lo’u nuu ua faatauga ma uiga ‘ese lona faatafunaga
Ua motusia ai fo’i le mafana o le tele o mafutaga
Ae maise i ona pitonuu o Lata ma Lefaga
Le galu ua le fatisisina ae ua fati toto
Ua le taeao ono, ae taeao lua le faamomoiloto
Ua tagi tautala fo’i le teine o Fuluulalimatoto
Aua o lea ua sola nei le fai ae tu’u lona foto
Matautunaa’ai ua afea e le galu mapu’e o le vasa
Ina ua to le alititai ae faatama’i i le atufolasa
Ua tuufesili ai nei pe o se mala poo se sasa
Aue ita e, ua le magagana ae ua na’o le fasafasa
Le Natura ua faapei o se pelu faatauma’ai ona itu
Na te aumaia le fiafia, faapea foi ma le oti tu
O le olaga e fefiloi aso sousou ma aso malu
Ae o le saogalemu ma le filemu e maua lea ia Iesu
O o tatou mafatiaga, o’otiaga ma puapuaga
Ua uma ona Ia onosa’ia, ua uma ona Ia fa’amama
Ua na o Ia lava e pei ona molimau le Tusi Sa
Na te mafai ona faia aua “ua masani foi ma le tiga”
Pe sa i le oneone, sami poo luga fo’i o se la’au
Se tasi e pele o le aiga poo se tasi o le fanau
Ia manatua pea o Ia na mua’i tautau ma faalava’au
Ina ia ta maua le ola tumau ma le faaolataga e faavavau
E ui ina tafafao tama ae iai o latou tupu’aga
Ua lagona fo’i e Fatutoa la’i o lona faasinomaga
Si o’u nu’u e, e pele pea oe i le loto ma le agaga
Tepa ia i mauga ma le lagi mo so ta mapusaga ma toomaga
Falefia o Alii, Maopu, Tootoo, Suafa ma le Tofa i le Matua
Tatou afua le taeao o le Faamoemoe ma le Faatuatua
A pa’u ma to’eleele se fatu, e toe tupu olaola ma toe fua
E faapena si o tatou nuu pe a ‘au pea ma le Atua


text:
MAUA TINO MALIU O SE ALI’I
O lo o galulue nei vaega o Leoleo Suesue e suesue le mataupu e faatatau i le tino maliu o se alii mai Matuu lea na maua atu o taatia i luga o se auvai i totonu lava o le afioaga i le taeao ananafi.
Pe tusa o le itula e 7:15 i le taeao ananafi ae logoina loa le Ofisa o Leoleo e ni isi o aiga i le afioaga o Matu’u, i se tagata o lo o maliu ai i lalo o se auvai, i le aga’i lea i totonu o le nuu o Manu’u.
O Leoleo mai le vaega a le Patrol Division faatasi ai ma sui o Leoleo Suesue, le CID na nanati atu ina ua latou maua le telefoni i le nofoaga o lo o taua o lo o tula’i mai ai le faalavelave.
E taunuu le Samoa News i le nofoaga na tulai mai ai le faalavelave, ua maea ona aveese mai le tino maliu o le alii na maua i le taavale a le EMS, ma auina atu i le falema’i i Fagaalu mo suesuega, sei vagana ai ni alii leoleo se toafa na vaaia ai i le nofoaga lea, faatasi ai ma le latou lipine o lo o toso faataliolio i le vaega tonu na tulai mai ai le faalavelave.
E toatolu alii leoleo mai le vaega a le CID sa i ai i le taimi lea, faatasi ai ma se leoleo mai le vaega a le Traffic Division na nofo ai e tiute i le nofoaga na tulai mai ai le faalavelave.
Na faamaonia mai e le Sui Komesina o Leoleo i le Samoa News, le faalavelave e pei ona maliu ai se alii e 41 tausaga le matua, ina ua maua atu lona tino o taatia mai i se auvai i Matuu.
Saunoa le tofa ia Leseiau Laumoli, o lo o faagasolo a latou suesuega e uiga i lenei mataupu, ma ua i ai le faamoemoe o se taimi o i luma o le a tuuina mai ai se faamatalaga e uiga i le mafuaaga o lenei faalavelave.
O le taimi nei, e le o manino pe o le alii ua maliu na mafua mai ina ua faaoolima i ai se tagata, pe na mafua foi ona o se taumafaiga e pule i lona soifua (tulou), poo se mafuaaga tau i le mafaufau ua mafua ai ona tulai mai lenei faalavelave.
O le a faatoa manino le mata o le vai i le mafuaaga o le faalavelave, pe afai ae maea suesuega a leoleo o lo o faagasolo i le taimi nei.
O le tagata muamua lava na fesili i ai le Samoa News, o se tina matua e nofo ai i le nofoaga na tulai mai ai le faalavelave, lea na alu ane ma ni nofoa se lua e nonofo ai alii leoleo.
Na taua e le tina lea ina ua fesiligia o ia, o le alii ua maliu e nofo i luma o le auala tele.
E toalua ni molimau na mafai ona fesiligia e le Samoa News e uiga i lenei faalavelave, ma o le isi o i laua nei o se alii sa eva ma le alii ua maliu i le po o le aso Tofi na te’a nei, a’o lumana’i ai le taimi na tulai mai ai le faalavelave.
O le molimau, o le susuga Tupu Aiono, o se alii o lo o aumau i le aai o Utah i Amerika, ae na malaga mai i le amataga o le masina nei i se faalavelave a lona aiga.
Na taua e Aiono i le Samoa News e faapea, o le alii ua maliu na o atu ma le isi ona tausoga i lo latou fale i le po na sosoo ma le taeao lea na maua ai lona tino maliu, ma faia ai loa sa latou evaga i lona fale e aofia ai sa latou inugapia.
“Pe tusa o le itula e 8:00 ana po (po o le aso Tofi) na taunuu atu ai le alii lea i lo matou fale ma matou eva lea, ae pe tusa o le te’a o le 10:00 na alu ese mai ai ina ua uma ana fagu pia e 4 sa inu,” o le tala lea a le molimau.
Fai mai le molimau, sa lelei lava mea uma i le savali ma le talanoa a le alii ua maliu i le taimi na latou faamavae ai, peitai na faateia o ia ina ua fafagu atu o ia e lona aiga ma faailoa atu le mea ua tupu.
Na faasino e le molimau lona lima i le vaega tonu o le auvai na maua ai le tino maliu o le alii ua maliu, lea na te iloaina o ia i le igoa o ‘Tuky’.
Fai mai le molimau, sa ia i ai i le taimi na toso mai ai e leoleo le tino maliu o le alii lea i luga. Sa fao o ia i lalo i le taimi na maua ai, o ona foliga na faasaga i lalo o le vai i luga tonu o se maa o lo o i luma tonu o le vaega na taatia ai lona ulu (tulou).
Sa ia vaaia foi le ofuvae o le alii sa faia o lo o afa i lalo i ona tuli, ao taumafai leoleo e aumai lona tino i luga.
Fai mai le molimau, na te le iloaina pe na faapefea ona tupu lenei faalavelave.
O le faamatalaga foi lea a le isi molimau na fesiligia e le Samoa News. Fai mai le molimau lona lua e le’i manao e faailoa lona suafa, o le alii ua maliu e le nofo i le latou pito nuu, ae nofo i tafatafa o le faleoloa fou lea o lo o i luma o le auala.
Na faamaonia mai foi e le molimau lea e faapea, o le alii lea na maua ua maliu, na maua atu o lo o fao faasaga i lalo ona foliga, ae o lona ofuvae o lo o gata i ona tuli (tulou)
O le vaega lea na maua i ai le tino maliu o le alii lenei, e foliga mai o le vaega lea e lafoa’i i ai le lapisi a le aiga e ana ia le fanua lea.
O tafatafa o se ma’a tele lava i luga o le auvai, na maua ai le tino maliu o le alii lea, o lo o fao i lalo ma lona muaulu o lo o taoto i luma tonu lava o ni maa se lua.
O le taimi mulimuli na maua ai se tino maliu faapea i le atunuu, o le faalavelave lea na tulai mai i le amataga o le tausaga nei, ina ua maua le tino maliu o se tama e silia ma le 60 tausaga le matua o maliu i tua o le Ofisa o le Samoa News i Fagatogo.
Na faaauau suesuega a leoleo e uiga i lea faalavelave ma faaiu’uina ai, o le tama lenei e nonofo ma lona aiga i luga o le nofoaga o lo o i ai le tane i luga o Utulei, ma e foliga mai na see o ia a’o aga’i atu i lo latou fale i se taimi o le po, ma mafua ai loa ona taavale atu i lalo lona tino.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Vaega 25
1–6, O Emma Samita, o se tamaitai filifilia, ua valaaulia e fesoasoani ma faamafanafana i lana tane; 7–11, Ua valaaulia foi o ia e tusi, ma faamalamalama atu tusitusiga paia, ma filifili viiga; 12–14, O le pese a le amiotonu o se tatalo i le Alii; 15–16, O mataupu autu o le usiusitai ua i ai i lenei faaaliga ua faatatau i tagata uma.
1 Faalogo mai i le leo o le Alii lou Atua, aʼo Ou tautala atu ia te oe, Emma Samita, loʼu afafine e; aua e moni Ou te fai atu ia te oe, o i latou uma o e e atalia laʼu talalelei o atalii ma afafine i loʼu emalo.
2 Ou te tuu atu ia te oe se faaaliga e faatatau i loʼu manao; ma afai e te faamaoni ma asavali i oʼu luma i ala o le eamiomama, o le a Ou faasaoina lou ola, ma o le a e maua se itofi i Siona.
3 Faauta, ua faamagaloina au aagasala, ma o oe o se tamaitai filifilia, o lē ua Ou evalaaulia.
4 Aua le muimui ona o mea e te leʼi vaai i ai, ona ua taofia ia mea mai ia te oe ma mai le lalolagi, o se mea ua poto ia te aʼu mo se taimi o le a oo mai.
5 Ma o le tofi o lou valaauga o le avea ma se afaamafanafanaga i laʼu auauna, o Iosefa Samita, Laitiiti, lau tane, i ona puapuaga, i upu faamafanafana, i le agaga o le agamalu.
6 Ma ia e alu faatasi ma ia i le taimi e alu ai o ia, ma avea ma tusiupu mo ia, aʼo lē o i ai se tasi e avea ma tusiupu mo ia, ina ia mafai ona Ou auina atu laʼu auauna, o Oliva Kaotui, i soo se mea Ou te loto i ai.
7 Ma o le a afaauuina oe i lalo o lona lima e faamalamalama atu tusitusiga paia, ma apoapoai atu i le ekalesia, e tusa ma mea o le a tuuina atu ia te oe e loʼu Agaga.
8 Aua o le a ia faaee ona alima i ou luga, ma o le a e maua ai le Agaga Paia, ma ia tuu atu lou taimi i le tusitusi, ma le aoao tele.
9 Ma e lē tatau ona e fefe, ona o le a lagolagoina oe e lau tane i le ekalesia; ona o lona avalaauga ua ia te i latou, ina ia mafai ona efaaalia o mea uma ia te i latou, i soo se mea Ou te loto i ai, e tusa ai ma lo latou faatuatua.
10 Ma e moni Ou te fai atu ia te oe, ia e tuu ese amea o lenei elalolagi, ma isaili mo mea o se lalolagi sili atu ona lelei.
11 Ma o le a tuu atu foi ia te oe, e faia se filifiliga o aviiga paia, e pei ona o le a tuu atu ia te oe, ua Ou fiafia i ai, ia i ai i laʼu ekalesia.
12 Aua e fiafia loʼu agaga i le apese a le eloto; ioe, o le pese a e amiotonu o se tatalo mai ia te aʼu, ma o le a talia ma se faamanuiaga i luga o o latou ulu.
13 O le mea lea, ia sii aʼe i luga lou loto ma olioli, ma pipii i feagaiga ua e faia.
14 Tumau pea i le agaga o le aagamalu, ma faaeteete i le efaamaualuga. Tuu atu lou agaga e fiafia i lau tane, ma le mamalu o le a oo mai i ona luga.
15 Tausi i aʼu poloaiga e lē aunoa, ma o le a e maua ai se apale o le eamiotonu. Ma vagana ai ua e faia lenei mea, o le mea ua Ou i ai, ie lē mafai ona e sau i ai.
16 Ma e moni, e moni, Ou te fai atu ia te oe, o loʼu aleo lenei i tagata uma. Amene.


text:
Tala o Famasinoga
MAPU LEOTA
O le taeao nei lea ua faamoemoe e lau ai le faasalaga a le alii o Mapu Leota, ina ua faamaonia e le alii faamasino ia John Ward II le moliaga o le faatupu vevesi i totonu o lona aiga, e mafua mai i se faalavelave na tulai mai i le masina o Mati o le tausaga nei, lea na ia tago tago ai i le itutinosa a le uso o lona to’alua a’o momoe si fafine, o lona toalua ma le la fanau i le potu malolo o le latou fale.
Na tete’e Leota i le tuuaiga faasaga ia te ia, ma mafua ai loa ona faatulaga lana faamasinoga iloilo i le aso Faraile na te’a nei peitai ina ua maea ona faafofoga le faamasinoga i molimau a le malo e aofia ai ma le fafine na aafia, na tuuina mai ai loa le faaiuga e nofosala Leota i le solitulafono sa tuuaia ai o ia.
Na taua i faamaumauga a le faamasinoga e faapea, na te’i le tina na aafia ina ua ia faalogoina se tagata o loo tago atu i lona itutinosa (tulou), o lea na nofo ai loa i luga ma ia vaaia ai Leota o loo tago atu ia te ia.
O loo tumau pea poloaiga a le faamasinoga o loo tatala ai Leota i tua e faatali ai le lauina o lona faasalaga i le taeao nei.
FUALALEMALO SALATIELU
O le tamaitai lea o loo tuuaia i lona togiina o se tamaititi e 11 tausaga i se ma’a ma manu’a ai ona foliga, ua faatulaga le isi ana iloiloga i le aso 6 Aokuso ina ua ia teena moliaga faasaga ia te ia i le vaiaso na te’a nei.
O le ulua’i iloiloga sa faia i le mataupu a Fualalemalo Salatielu i luma o le alii faamasino ia John Ward II, na faamaonia ai e le faamasinoga o loo i ai mau e lagolagoina ai sa soli le tulafiono, ma o le foi ua molia o loo tuuaia i le soliina o le tulafono.
O loo tuuaia le ua molia i le moliaga o le faaoolima i le tulaga lua, faatupu vevesi i totonu o lona aiga, atoa ai ma lona faia o ni gaioiga e lamatia ai le saogalemu o se fanau laititi.
I faamaumauga a le faamasinoga o loo taua ai e faapea, o se taugaupu i le va o le alii na manu’a ma lona uso laititi, ae alu atu ai le ua molia ma tu’i ona foliga ma pau ai i lalo, ona ia kikiina lea o loina tino.
Na tu le tamaititi ma alu i le atoa peitai sa tago le ua molia i le ma’a ma togi ai o ia, ma tau ai i lona isu ma manu’a tigaina ai.
O taualumaga uma o le mataupu a Salatielu o loo faamatalaina atu lea ia te ia e se tamaitai e i ai lona tomai i gagana faagugu (sign language), ona o le ua molia e gugu.
O loo tumau pea poloaiga o loo tatala ai Salatielu i tua e pei o le faasa lea ona ia toe taumafai e faafesootai le tamaititi na aafia, aua nei ona toe soliina se tulafono, aua foi nei taumafai e sola ese ma le atunu, ao faagasolo lana mataupu i luma o le faamasinoga maualuga i le taimi nei.
O le tamaitai loia fautua lagolago ia Leslei Cardin o loo tulai mo Salatielu ae o Cecilia Reyna o loo tulai mo le itu a le malo.
NAOMI MAVAEGA
O le aso 6 Aokuso lea ua faatulaga e toe valaauina ai le mataupu a Naomi Mavaega, ina ua ia teena tuuaiga a le malo faasaga ia te ia i luma o le faamasinoga maualuga i le vaiaso na te’a nei.
O Mavaega o loo tuuaiai moliaga mamafa e lua e aofia ai le gaoi, atoa ai ma lona taumafai e faaaoga se credit card sa ia gaoia mai e fai ai sana faatau i se auala faasolitulafono.
O tuuaiga faasaga ia Mavaega na afua mai i se faalavelave na tupu ia Aokuso 2011, ina ua ia taumafai e fai sana faatau i le Asco Motors e faaaoga ai le credit card sa ia gaoi mai i le ato a se fafine sa la nonofo faatasi i le potu e faatali ai gasegase a le falemai i Fagaalu.
Na taua i faamaumauga a le faamasinoga e faapea, o se aitalafu a le ua molia i le pule o le Aeto Taxi stand i Pago Pago, na mafua ai loa ona ia taumafai e faatau mai ni pa’u taavale e faapaleni ai lana aitalafu e $450.
Na faailoa e Mavaega i le alii lea, o le credit card a lona tina lea o le a faaaoga e totogi ai ana pa’u taavale e faapaleni ai lana aitalafu.
Na pepelo Mavaega i le tagata faigaluega a le Asco Motors o lona aunty e ana le credit card, ae ina ua fesiligia mulimuli o ia, sa toe sui lana tali.
Ina ua fesiligia foi o ia e leoleo, sa ia ioeina ai lona gaoiina o le credit card ae tia’i le tamai ato sa i ai i totonu i se togavao i Tafuna.
Fai mai le malo, ua uma ona toe faafoi i le olomatua lana tamai ato sa gaoi e le ua molia, ma mea aoga uma sa i ai e aofia ai ma le credit card.
O loo taofia pea i le toese i Tafuna Mavaega ina ua le mafai ona ia totogiina le $5,000 sa faatulaga e tatala ai o ia i tua.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FAGOGO: O OE NA FILIFILIA E O’U MATUA
[E toe faatalofa atu i uo ma paaga masani a le tatou polokalame i lenei vaiaso, ae alo maia o le toe faaauauina lenei o le tatou polokalame mai le vaiaso na te’a nei, lea na gata mai i le taimi lea ua faailoa atu ai e le toeaina o Gogolo lona le fiafia i taulele’a ia na tuliina maia Pegi, faatasi ai ma lana faamatalaga, o le a toe logo le nuu e uiga i le mataupu lea.]
E leai ma se taule’ale’a na toe gagana ina ua uma le malelega a le tuua o le nu’u, ae ua na o le punonou ua le gagana. O Gogolo i le taimi lea, ua oo i le lagi lona ita, ina ua ia vaaia o lo o manu’a foliga o le toalua a si ona afafine i faiga a taulele’a o le nuu. O lea na toe oso atu ai loa ma le isi ana tala, “o le kala lega, ae o ese loa, alu le kagaka e fai saga feau aoga e faaaoga ai legei aso.” Ua tau fai tutu i luga le au alii ia na saofafa’i i le pito i tua o le fale o le toeaina, ona taitasi lea ma alu i lona fale, ae ua totoe ai na o Gogolo, o lona afafine ma Pegi. O le momomo o le loto o le toeaina i le vaaiga lea ua i ai le tamaloa o Pegi, na faatoa mafai ai loa ona maua se avanoa o le toeaina e talatalanoa atu ai i le tamaloa, talu mai lava faafitauli ma uiga le mafaufau na faaali e le tamaloa ia i laua ma le olomatua.
“Alii Pegi, e leai se isi kaimi e mafai ai oga koe avaku sa’u faamakalaga ia ke oe sei vagaga ai le kaimi legei, e ui lava foi i faafikauli ua kukupu mai, ae o la’u faukuaga ia ke oe le akalii, ia sui lou mafaufau ma faaaoga faukuaga o lo o avaku e i maua gei o makua o lau ava, iga ia avea lo kakou aiga o se aiga fiafia, ae le o le femisa a’i e pei oga i ai gi gai vaiaso ua kuaga’i aku...” o le lauga faaumiumi lea a le toeaina o Gogolo, peitai o Pegi i le taimi lea, e le o atoatoa lona fiafia i le mea sa tupu, o le ala foi lea e fiu ai lava si toeaina e talanoa atu, e ese lava le itu e faasaga i ai le tamaloa.
O isi taimi ua faasaga i fafo, a le o lena ua faaloloa vae ma lima ma ua avea gaioiga o lo o ia faia ma itu ua tau le mau ai le afa a le olomatua lea o lo o nofo mai i le isi tulimanu o le fale. “Sole Pegi, e ke le faaaloalo lava o lega e kaukala atu le koeaiga ia ke oe, e ke iloa ea o maua e faia upu a le guu ae se’i vaai i amioga e ke fai mai ia maua, ua ma salamo aga ma iloaiga e faapea gi ou uiga e faaali mai, ma ke le kaliaiga lau oo mai eke fia gofo i le ma kama lele, aga gogofo lava la’u kama ma Aperaamo, le kamaikiiki o le guu ga la aooga akogu o maua ai soga lumaga’i ma le maua ai se safa o ma mafaufau, le iloa poo se faasalaga legei mea mai le Alii, eh kaigoigo e .......” o le ote faaumiumi lea a le olomatua i le tiga o lona loto, ae pei lava o le timu e pau i le tua o le pato upu ia o lo o avatu i le tamaloa o Pegi, e itga lava ona feita atu le ulugalii, ae atili ai lava ona fai ona uiga o lo o faaali.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala mai le Fono Faitulafono
FA’ATA’ITA’I SAILINI I MASINA UMA LAVA
Aua e te te’i pe tuu fesili foi pe afai e te fa’alogoina Sailini i faaiuga o masina taitasi, aua o lea fuafuaga o le a faia, ina ia mautinoa ai le tumau pea o le lelei o faailoilo nei.
Na faailoa e le taitaifono o le Komiti o le Puipuiga o le Saogalemu Lotoifale a le maota o sui ia Tuuamolimoli Saena Moliga e faapea, ua i ai se fuafuaga a le kamupani lea o lo o faia sa latou konekarate ma le Matagaluega o le Puipuiga o le Saogalemu Lotoifale (HLS), e faia faataitaiga mo sailini i Aso Tofi mulimuli o masina uma lava mo le lima tausaga, ina ia mautinoa ai o lo o lelei ma ola uma sailini nei.
Na taua e nisi e alala i afioaga o l oo tulalata i le talafatai, e pei o Pago Pago, Fagatogo, Satala ma Aua le manino o le latou faalogo i le Aso Toona’i na faia ai se faataitaiga i sailini.
Na saunoa Tuuamoli e faapea, o le faamatalaga na tuuina mai i le Ofisa o le HLS, ua latou faamaonia mai ai le faia o faataitaiga mo sailini i masina uma lava, ona o le agaga ia faatumauina pea le lelei o sailini, aemaise ai e tusa ma le $250,000 le vaega tupe lea o lo o konekarate ai le matagaluega ma le kamupani mo le siakiina sailini ina ia mautinoa o lo o lelei.
Sa ia taua foi e faapea, o le a faalua i le tausaga ona malaga mai le kamupani mai Amerika lea sa galulue mo le faapipiiina o sailini mo le faia o siaki.
I’UGAFONO E LAGOLAGOINA AI PILI A FALEOMAVAEGA
O se iugafono e lagolagoina ai le tulafono taufaaofi a le faipule i Uosigitone ia Faleomavaega Eni Hunkin, e fa’aagafua ai ni mana’oga faasitiseni mo tagata Amerika Samoa ae avea ma sitiseni o le Iunaite Setete, na faaulu i luma o le maota o sui i le vaiaso nei, ma ua taoto atu nei i le Komiti o Tulafono a le maota, lea o loo taitai fono ai le Sui Fofoga Fetalai ia Talia Faafetai Iaulualo.
I le tino o le iugafono o lo o taua ai e faapea, i lalo o tulafono tau Femalagaaiga ma Nesionale a le Iunaite Setete, e manaomia ai le mulimulitai i faatonuga e masani ona faia i tagata ese ina ia faataga ai ona nonofomau i totonu o le Iunaite Setete, pe afai e fia avea se tagata Amerika Samoa ma sitiseni.
O ia faiga masani e aofia ai le tatau lea ona iloa tautala i le gagana faaperetania, malamalama ma iloa le tala faasolopito faapea ai tu ma aga faasitiseni, aemaise ai ia le itiiti ifo i le 3 masina e aumau ai i totonu o le Iunaite Setete ao lei faauluina le talosaga.
Fai mai le iugafono, o le faaaogaina o ia manaoga uma e tagata Amerika Samoa, e le gata o le a avea ma avega mamafa, ae o le a le tusa ai foi ma nisi o mafuaaga, e pei o le tatau lea i tagata Amerika Samoa na fananau i totonu o le malo tele o Amerika le tautua ma auauna i le malo tele, ma ofo atu lea tautua e auauna ai i vaega au, e pei ona vaaia i le taua muamua o le lalolagi e oo mai lava i fevesiaiga e pei ona faia i Iraki (Iraq) ma Afekanisitani (Afghanistan).
O aoaoga o loo faavae ai aoaoga i totonu o Amerika Samoa, o loo mulimulita’i i aoaoga a le malo tele, e aofia ai tu ma aga faapea ai tala faasolopito, e oo foi i tulaga o faiga malo faatafatolu, o loo mulimulitai ai foi Amerika Samoa i ia tulaga uma, e pei foi ona faia i totonu o le malo tele o Amerika.
O nisi o tulaga mautu e aofia ai le silia i le 100 tausaga talu ona tuuina atu Amerika Samoa i le Iunaite Setete, ma o loo faamanatuina pea lea tulaga i tausaga taitasi.
I le faaiuga o le iugafono, o loo talosagaina ai le tuuina mai lea o se ala televave ma le faigofie mo Amerika Samoa e avea ai ma sitiseni o le malo tele, pe afai latou te manatu i ai, ma o le Fono Faitulafono o le a matua lagolagoina ma sapasapaia lea faamoemoe.
O le afioga i le alii faipule ia Puletuimalo Kono na faaulufaleina lenei iugafono, ma ua faamoemoe o le a tufatufaina atu ni kopi i le tofa Faleomavaega, o sui o le konekeresi e aofia ai Senatoa Daniel K. Inouye, Senatoa Daniel K. Akaka ma le afioga i le matua ia Togiola Tulafono, le kovana o Amerika Samoa.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
O le tuua ai o le malo e le afioga Mailo Atonio i lona maota i Fagatogo, i le itula e 9:00 i le po o le aso Lulu na tea nei, ua faamatalaina ai e nisi o taitai o le atunuu le avea o lona tuumalo o se auala ua misia ai e le malo, atunuu, itumalo, aiga ma ekalesia se tasi o poutu malosi i tulaga o le aganuu ma aoaoga.
Na maua le avanoa e fesiligia ai e le Samoa News se tasi o alo tamaitai o le afioga Mailo, o ia lea o Virginia Mailo-Filiga e tusa ai o le soifuaga galue ma le auaunaga na mafai ona ofo atu e le afioga Mailo mo lona aiga, itumalo, malo, atunuu ma lana Ekalesia.


text:
FO’I FIAFIA TURISI AE NONOFO AVE TAXI MA PASI MA TAGA TUTUMU
E fo’i fiafia nai turisi i le afiafi ananafi ua malilie i le matagofie o Amerika Samoa, ae nonofo fiafia ni isi o le au ave taxi ma le au ave pasi ma latou taga ua tutumu i faamanuiaga tau tupe, sa maua i a latou pasese na maua mai i le meli.
Na feoa’i fiafia solo le toatele o turisi na malaga mai i le vaa o le Celebrity X Cruises i laufanua lanulauava o Amerika Samoa i le taeao ananafi, ina ua maua le avanoa latou te molimauina ai foliga matagofie o le taulaga ma nuu i tua i le taimi o a latou tafaoga pupuu.
O le vaa o le Celebrity X Cruises na taunuu mai i le te’a o le 6:00 i le taeao ananafi, ae na toe tuuvaa ese atu ma Amerika Samoa i le itula e 4:30 i le afiafi.
E lei avea le toulu o timuga i le taimi na taunuu ai le vaa i le taeao ananafi, ma itu na taofia ai turisi i le fia oo atu lea i ni isi o nofoaga eseese i le taulaga mo a latou maimoaga.
O ni isi o i latou na lolofi atu i le maketi mo faatauga, o isi i le malae i Fagatogo, o isi i luga o le alatele ae o isi na malaga i pasi ma taxi e asiasi i mataaga eseese i le atunuu.
Na taua e le alii o Mark Willie mai Ausetalia e faapea, o se tasi o vaaiga ua maofa ai lona loto, o le mananaia o tama’i fale ie o lo o faatau ai mea taulima i nofoaga eseese sa malaga i ai, e le gata o lo o tusia ai le igoa o Samoa, ae o ni isi o mea taulima nei o le taimi muamua lea ua ia vaai ai.
O le isi tamaitai na ia faailoa mai o Vickie lona suafa, sa ia taua e faapea, o se tasi o vaaiga manaia sa tau ai lana vaai, o le ata o lo o pipii i laisene o taavale. Fai mai lana tala, e ese le manaia o le ata o le motu o lo o pipii i le laisene, ae ua atili ai ona fiafia lona loto, ona sa maua le avanoa e matamata ai i le nofoaga o lo o i ai le motu lea i Fatu ma Futi, ina ua momoli i ai o ia e le taxi na malaga ai.
O ni isi o turisi sa vaaia le pue ata solo i le taulaga, o isi sa pue a latou ata i faleoloa ma nofoaga o lo o pipii ai le igoa o Amerika Samoa, e pei o luma o le ANZ Amerika Samoa Bank, ae o isi i luma o le Fagatogo Square.
O le toatele o isi tagata na faia a latou puega ata i nofoaga o lo o faatutu ai saini a sui tauva mo le palota ua maea atu nei, ae o isi sa na o le tietie taavale lava ma faasavili i le matagofie o Amerika Samoa.
Fai mai le tala fiafia a le isi alii na maua atu e le Samoa News i le maketi i Fagatogo, “e ese le manaia o la’u tofo i le faalifu ufi Samoa ma le niu, o meaai e le maua i lo’u atunuu.”
E le gata sa foi turisi ma le tala fiafia e faatatau i le matagofie o Amerika Samoa, aemaise ai o le laufofoga fiafia o ona tagata, ae na taape fiafia foi le toatele o le au ave pasi ma taxi ina ua maua nai a latou seleni mai pasese na o latou feaveaia.
Fai mai le tala a le alii ave taxi o Panapa mai Nuuuli, “maimau pe ana faapea e vaa meli lava vaiaso uma, semanu e leai se mea e toe popole ai, ae na o le faatietie lava o papalagi ma sekueli palegi mea uma.”
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
LAUMOLI: E leai ni ova taimi a leoleo e maua
Na te’ena e le Sui Komesina o le Matagaluega o Leoleo, tu’uaiga mai ni isi o leoleo o le Toese i Tafuna e fa’apea, ua leva ona tatau ona maua ova taimi a leoleo, peita’i o ia o lo o mafua ai le fa’aletonu, ona o lo o musu e saini le fa’amaoniga mo le totogia o ova taimi.
Saunoa le tofa ia Leseiau Laumoli ina ua fesiligia e le Samoa News i le aoauli ananafi, e leai ni ova taimi a leoleo uma lava a le matagaluega e maua, ona e le gafatia e le tupe a le matagaluega o lo o i ai ona tau fa’asoasoa ova taimi e pei ona taua.
Sa ia taua, o le mataupu lenei ua mae’a ona fa’amanino i vaega uma lava o le matagaluega o leoleo, peita’i e foliga mai o lea lava e taumafai e una’i ma fesiligia tulaga o latou ova taimi.
“E le na o leoleo o le falepuipui o lo o a’afia, o lo’o aofia uma ai lava isi vaega o le matagaluega e pei o le lala i Tafuna, Fagaitua atoa ai ma Fagatogo nei,” o le saunoaga lea a Laumoli.
“O le mea moni lava, e leai ni ova taimi e maua, e le gafatia e tupe a le matagaluega ona fa’atupe itula sa galulue ova taimi ai leoleo.”
Saunoa Laumoli, o le mataupu i ova taimi na afua mai ina ua le lava tagata faigaluega, ma galulue ai loa isi sifi o le Ofisa o leoleo ta’i 12 itula i le sifi e tasi, peita’i ina ua mae’a le fa’auuga o leoleo fou ia na faia i ni nai masina e le’i mamao atu, na mafai ai loa ona toe fa’aopoopo tagata faigaluega i le matagaluega, ma toe fa’afo’i ai loa sifi a vaega eseese o le matagaluega i le aofa’i e tolu sa i ai muamua.
“O le taimi nei la, e le toe mana’omia nisi e galulue ova taimi aua o lea ua toe atoa le aofa’i o sifi ma ua feololo nai tagata faigaluega ua i ai ina ua fa’au’u mai leoleo fou i totonu o le matagaluega,” o le saunoaga lea a Laumoli.
Na taua e se tagata faigaluega mai le toese i Tafuna na valaau atu i le Samoa News, o le ripoti lea ua o’o atu ia te i latou, e na o leoleo lava o le toese e agava’a i le totogiina o latou ova taimi, peita’i ua tuai ona maua ona e le o mana’o le Sui Komesina e saini le pepa e fa’amaonia ai.
Na taua fo’i e le molimau, o le masina o Me na amata galulue ova taimi mai ai i latou seia o’o mai i le taimi na fa’au’u ai leoleo fou, o iina lea na fai ai loa le fa’aiuga e toe fo’i sifi a le matagaluega i le aofa’i e tolu sa i ai, ma taofia ai loa le toe galulue ova taimi o leoleo uma lava mai le ta’i 12 itula, ae o le a toe fo’i lava i le ta’i 8 itula e galulue ai.
O le mataupu fo’i lenei na tofu atu i luga o le polokalame a le ali’i kovana i se tasi o aso To’ona’i, ina ua fesiligia e le to’alua o se ali’i leoleo le afioga Togiola Tulafono, i le mafuaaga ua ala ai ona galulue ta’i 12 itula leoleo ae o lea e na o le ta’i 8 itula o lo’o totogi.
Na fesiligia fo’i e le to’oto’o lea le ali’i kovana, pe i ai se tulafono a le feterale e fa’ataga ai ona galulue ova taimi tagata faigaluega i le maualuga e o’o atu i le ta’i 12 itula, lea na tali ai le ali’i kovana, e mafai lava ona galulue fa’apena tagatafaigaluega, pe afai o se manaoga e mafua mai i le le lava lea o tagata faigaluega.
Na fa’amaonia fo’i e le kovana i lana polokalame lea, o le a ia fesiligia fa’atonu o matagaluega i le mafuaaga ua ala ai ona galulue ova taimi leoleo, atoa ai ma lana fautuaga, o le a ia fautuaina fo’i le teutupe ina ia totogi ova taimi o tagata faigaluega.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
ALATAUA & VAILOA - SIVA MA LE PESE FALELIMA I SISIFO
O le pese ma le siva fa’asamoa lona lua, o le sao o le Falelima i Sisifo lea, ua saunia lelei mai ai le itumalo o le Alataua mo le latou Pese matagofie fa’atasi ai ma nisi fo’i teuteuga masani o fa’afiafiaga fa’asamoa ua masani ai le tatou atunu’u.
Peita’i, ua tofia fo’i e le afioga Satele Galu Teutusi, o le kovana Itumalo o le falelima i sisifo, le ausiva uiga ese mai Vailoatai, i le mea e afio ai le Satele o le Alo o Salamasina, afifio Alo o Fanene , susu ai Sa’o ma le Aiga Sa Tuiasina, ae palepuipui e le fetalaiga a le faletonu ma le falealili, o le a faia lo latou sao o siva Samoa e fa’aatoa ai tino o le fa’afiafiaga mai lea itu o le atunu’u.
“Ona o lenei vaitau ua a’ave tala o nei ituaiga o fa’afiafiaga i le atunu’u, o lea ua tatau ai ia te a’u o le fa’atama fo’i o le itumalo, ona tu’u i ai se avanoa e fa’afiafia ai e i latou le atunu’u atoa i le aso fa’ailogaina o le tatou fu’a!”
O sui nei o le falelima i sisifo, ua alo mai e fa’afiafia, o le Asosi a le ‘SOFIA.’ E le toe faia se tala i le fa’afiafiaga, ua mae’a silamio i ai le vaega o tusitala, ae ua fai mai i latou, “Aua, aua lava nei faia se tala, se’i latou va’ai i ai i le taimi e pa ai le pomu i le Malae i Tala o Lupelele!”
Ua usita’i nei le tusitala, aua e tau le mafai fo’i e upu ona fa’amatala le fa’afaifiaga lea, ua lava saunia i latou uma e silia ma le 100 o tama’ita’i lalelei e su’eni le aulapa tai ma le aulapa uta i tu ma aga fa’afiafia a le atunu’u.
I le agaga o le fa’afetai na saunoa ai se tasi o i latou nei e fa’apea, “Ona o le fa’aaloalo ua maualuga ia i matou o fanau e matele ina tau le amana’ia ni o matou lagona, o lea ua matou fuli ai e faia le mea sili ua gafatia mo le fa’afiafiaga lenei. O le a tala measina ae se’i maimoa le atunu’u, aua ailoga e toe maua se isi avanoa i nisi tausaga a sau.”
‘Aua la e te talatu’u mai sou avanoa e te maimoaina ai, “Aue le Kovana e, ua e fa’afiti, e te le iloaina o se fana ta’avili!” Le pese o le a fai ai le ‘ai a le vaega sese, ae se’i silasila le vaega sasa’o! Fai mai latou, “Iesu e, le uo alofa, na te tau’aveina a’u agasala, pe aisea lava?” Le isi lea fesili ua fa’alogoina e le tusitala o lo’o sisiva ai le vaega sese lea?
A maka e le tusitala le fa’afiafiaga lea, ua moni uma lava nei mea ua latou folasia! Ae se’i e fa’alogo i si ana fa’ato’ese, e toe sau ai i le laina sa’o! E moni lelei, e sese uma a tatou!
O le Komiti o lo’o latou va’ai toto’a i lenei fa’afiafiaga ma fautuaina fo’i le fanau i faiva ma aga o fa’afiafiaga, o lo’o tutula’i mai ai le afioga Leota Joyita Satele, Liupapa Laumoli, Tualatai Laumoli, Mau Laumoli ma Ms. Tupea.
O i latou na a’oina le siva lenei e aofia ai: Oloa Maea, Mealai Laumoli, Maria Fatu, Jason Laumoli, Jr. Laumoli, Valo’aga Vui ma Arona Nagaseu i le Okeni ma le ali’i o ,Niu Palemene, fa’atasi ai ma le fesoasoani tele a Berta Laumoli, Tu’umasina Tui, LiutoriaToetu Siagigi i le tulaga lava o pesega ma le fa’aili. O lea fo’i fa’atasiga, sa to’ia fo’i le fa’atasiga i le a’ao mafola o le tama’ita’i o Solo Tui ma Saileifi Uli, fa’afetai.
Mai le vaega o le Pese, lea e tapena mai e le Alataua, ua fa’ailoa mai ai e le tofa le tauto’oto’o Liua Pisamoa, “Ua mae’a ona tapena e Alataua le pese o matua pese, e le ta’ua atu fo’i le fe’au o i ai i le pese, se’i o’o lava i lea aso ona sofa’i lea e le pese le agaga o tagata o le malo lenei.”
O le aufaipese ua fa’ailoa mai e silia ma le 350 tagata, peita’i, ua toe manatu le vasega o Tauto’oto’o o le itumalo Alataua, “e toe fili mai le muia’a, aua le faiva i la po’o le timuga, ina ne’i i ai ni fa’aletonu e fa’alavelave i le aso o le Malo, ae o le sao o le Alataua.”
O lea aufaipese e laeia atoa le toniga i le fa’ata’ita’iga o le aso To’ona’i ma o le toe fa’ata’ita’iga lea, sauni mo le taimi e pepese ai i luma o le atunu’u i le Malae i Tala o Lupelele.
“O le Alataua, i le afifio o Fa’asisina ma Alaala Matuatala, le susu o Tauto’oto’o ma Upu i le Alataua, ua masani i faiva ia, e uma loa le fa’ata’ita’iga lea i le aso To’ona’i ona taoto ai lava lea o le fa’amoemoe se’ia fa’ato’a fa’aalia lava i le taimi o faiva i malae, o le fa’ailo lena, o lo’o ua loa ona saunia le sao mo le aso fa’amoemoeina, ua fa’atuai mai le taimi!” O se tala ‘ata lea a le tofa Liua Taifane Pisamoa.
Ua fa’ailoa mai fo’i le a’o pese ole tofa Malaeti’a o le alo o Toilolo mai Fa’ilolo o le tama fanau lava a le Alataua, ma o ia fo’i lea o le a aiaiuli i le pese a le Falelima i sisifo. O le komiti o lo’o sasao mai ai le vasega o Tauto’oto’o le tofa Liua, tofa Faletogo, Tofa Maugaotega, Tofa Gago, tofa Noa ma le Tofa Savali Talavou Ale le tatou Fofoga Fetalai o le Maota o Sui o le tatou Fono Faitulafono.
O le tapese o le susuga Su’e. O le tausaga lenei, ua leai se o manatu e fa’aalia se fe’au taua o latou pese o a’oina, ae ua fa’ailoa mai, “afai e te fia iloa, oso i totonu o le li’o, auai i le aufaipese, a le o lena, fa’atali se’i e fa’alogo lava i ai i le taimi o usuina ai!”
Ia faifaimalie ou faiva Alataua ma Vailoatai!
O lenei auaunaga ua mafai ona auina atu i le lagolago malosi mai a le kamupani a le KFC i Tafuna. O le a mafai ona auina atu ai ausiva ua nofo sauni ma tapenapena aua fa’afiafiaga mo le Sisiga Fu’a a Tutuila ma Manu’a i le Aso Lua, Aperila 17, 2012 ma le Aso Lulu, Aperila 18, 2012. O le a mafai ona lomia e le Samoa News/Le Lali ia ni tala ‘oto’oto e tusa ai ma tapenapenaga a nei ‘ausiva. O le aso ananafi na amata ai lenei tautua, e ala i se ripoti i le tapenaga a le Manu’atele, lea ua sauni mai ai le motu o ‘Ofu. Ma o le a fa’aauauina lenei tautua se’ia maea ona aloaia uma a tatou ‘au siva, e aofia ai au fa’afiafia mai i Pule ma Tumua. E momoli atu ai le fa’afetai i le pulega a le KFC ma le aufaigaluega, ona o le sapasapaia o lenei auaunaga, aua le fofoga faitau a le atunu’u.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
TOGIOLA: Toe saunoaga i luma o le Fono
O le saunoaga a le afioga i le kovana sili ia Togiola Tulafono ina ua tatala aloaia le tauaofiaga lona tolu o le Nofoaiga lona 32 a le Fono Faitulafono i le taeao ananafi, sa ia faalauiloa ai e faapea, o lana saunoaga lea, o lana toe saunoaga lea i luma o le Fono Faitulafono talu ona avea o ia ma Kovana Sili o le malo o Amerika Samoa.
O se saunoaga sa tumu i le agaga o le faafetai ma le faamalo i taitai o le atunuu, taitai o le malo, taitai o pisinisi, taitai o ekalesia faapea ai pisinisi ma le atunuu atoa, ona o talosaga ma le tapuaiga a’o alofaiva le malo e faatino ona tiute tauave i le taitaiina ma le faafoeina o le malo i le tele o tausaga, atoa ai ma le tausaga na tea nei.
Na faatumulia le Fale Samoa a le Fono Faitulafono i taitai o le atunuu mo le molimauina o lenei sauniga faapitoa.
E le gata o le Kovana ma lana Kapeneta, o taitai o le Fono Faitulafono ma afioga i Senatoa faapea ai Faipule, ae sa faapea foi ona afio ai le afioga i le Faamasino sili e fai ma sui o le Faamasinoga Maualuga, aemaise ai foi le sui aoao i Uosigitone lea foi sa faatasi ai i le aso ananafi, le tofa Falemavaega Eni.
O viiga o le Atua na lagiina lea e le aufaipese a le ekalesia EFKAS mai Amanave, ina ua maea se upu faamalosi na taitaia e le alii faifeau ia Rev. Anetere’a Misioka mai lea lava ekalesia.
I lana saunoaga faalaeiau na faamamafa ai e le susuga Rev. Misioka le taua o le tautua ma le alofa atoa ai ma le fai o le amiotonu ina ia fiafia mai ai le Atua.
Na tomua le saunoaga a le alii kovana i lona valaauina lea o le mamalu na aofia ina ia o latou manatua nisi o soifua o tamalii o le atunuu sa avea ma taitai, lea ua fai i lagi le folauga ona o le valaau paia a le Atua, e aofia ai le afioga ia Tufele Li’amatua sa avea ma Failautusi o le Ofisa o Mataupu Tau Samoa, o le afioga i le Senatoa ia Amituanai Eteuati ma le afioga ia Tauiliili P. Tervola lea sa avea ma Faatonusili o le matagaluega o Oloa a le malo.
I lana saunoaga autu na faalauiloa ai e le alii kovana nisi o galuega ua mafai ona ausia e le malo talu mai le tausaga na tea nei, lea ua mafai ai ona tulaga feololo mai le tamaoaiga e ui o loo feagai pea ma faafitauli i le itu tau tupe.
Na faafetaia e Togiola fesoasoani tau tupe e tele mai le malo feterale, lea ua mafai ai ona fesoasoani i se vaega tele o le tamaoaiga o le atunuu.
Saunoa Togiola, o le tausaga 2011 sa malaga mai ai le atunuu ma le tele o faafitauli, o ni faafitauli na afua mai ina ua tulaga pagatia le tamaoaiga o le lalolagi i tausaga i tua atu, sosoo mai ai loa ma siitaga e tolu o totogi amata ma i’u ina tapunia ai le kamupani i’a o le Samoa Packing, ma mafua ai loa ona aapa atu le malo i le Fono mo le pasiaina o nisi o pili tupe e tau fesoasoani ai i lea faafitauli, peitai e ui e lei pasia uma e le fono nei pili tupe, ae sa mafai lava ona pasia na o se vaega.
Sa aofia i lana saunoga nisi o faaiuga na faia e le malo e tau faasao mai ai nisi o tupe, e pei o le faaitiitia o itula faigaluega a tagata, taofia o le toe totogiina atu o nisi o aitalafu, ma mafai ai loa ona maua sina vaega tupe feololo mo le malo i lenei tausaga.
Na faafetaia e Togiola le Fono mo le latou sao i le tau foiaina o lea faafitauli, sa ia faafetaia foi le feterale i le tele o fesoasoani tupe sa tuuina mai na mafai ai ona maua se isi fesoasoani mo le atunuu, e pei o le polokalame a le ARRA, nonogatupe sa faatautaia e le Faletupe o Atinae, atoa ai ma le vaega tupe sa tuuina mai e faatupe ai polokalame ina ua tuanai le galulolo.
O nisi o atinae tumau o loo taumafai i ai le malo e pei ona saunoa Togiola, e le gata o taumafaiga a le kamupani telefoni o le BlueSky, ae e oo foi i galuega faatino a le ASTCA e pei ona i ai le uaea o fesootaiga i lalo o le sami lea o loo faaauau ai pea galuega i le taimi nei.
Sa ia taua foi le toe faafoi mai i le malo o le Vaega Tosovaa ma le faamoemoe o le a mafai ona fesoasoani i se vaega tele o le atina’e, aemaise ai o fuafuaga mo le faaleleia o aoaoga e le gata o fanau aoga, ae o le toe aoaoina o fanau aoga.
Saunoa Togiola, o le faaiva ai lenei ona tulai i luma o le Fono Faitulafono, talu ona avea o ia ma Kovana. Na amata mai i le nofoaiga lona 28 seia oo mai i le nofoaiga lona 32 lenei.
I le faaiuga o lana saunoaga sa ia talosagaina ai taitai o le fono, ina ia faaauau pea le galulue faatasi ma le malo, ina ia manuia ai fuafuaga uma o loo taumafai i ai mo le atunuu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
FA’AILOA TU MA AGAIFANUA SAMOA FONO A LE CWM
O le afiafi o le aso Lulu na te’a nei, sa fa’atulaga ai i le polokalama fa’ataoto a le Fonotaga Atunu’u Kerisiano i le Lalolagi [CWM] lea afiafi a tamali’i e fa’aalia ai tu ma agaifanua a Vaifanua Ta’itasi o lo’o usufono i lenei tausaga.
O lea po fiafia sa vaevaeina ai le fonotaga i Vaifanua e ono: Atu Aferika, Atu Asia, Atu Europa, Atu Karipiana, Atu Asia i Saute ma le Atuvasa o le Pasefika. O nei uma Vaifanua ua foliga mai o Konetineta ta’itasi ia ua auai ma ua avea fo’i ma totino o le CWM lea ua i ai nei Amerika Samoa i lana Ekalesia Fa’apotopotoga Kerisiano o le totino mulimuli lava ua fa’aofi i le tausaga e 1997.
O le fa’aaliga lea sa amatalia ia le sao o le Atu Aferika e aofia ai Zambia, Malaue, Matakasa, Simipakue, Aferika i Saute ma is malo fa’apena. O le latou siva na mata’ina fo’i aua e tele taimi e taumafai ai fanau a’oga e fa’atino siva nei, ae o lea ua va’aia toniga felanulanua’i ma a latou siva matagofie, o le a fa’aaoga tatau fo’i e fanau mo a latou a’oa’oga.
O le sao o le Atu Asia e aofia ai Taiwan, Korea, Saina mai Hong Kong, Malaysia, Sigapore ma Mayama oka se fiafia i ai o le to’atele na maimoaina, e fa’asoa mai fo’i i a latou aga o fa’afiafiaga, ae ua masani ai Amerika Samoa, aua o lo’o tatou o aumau ma le to’atele o uso mai nei atunu’u i o tatou laueleele.
O le Atu Europa, sa fa’alogoina ai fatuga ua fatia aga’i i ai le tele o vi’iga o le Atua lea e i le tusi pese a le EFKAS, e feso’ota’i mai lava ma le LMS. O pesega fa’a-Uelese, Pese fa’a-Sikotilani, ma pese fa’a- Aialani sa fa’afofogaina. E ese fo’i le matagofie o le tatalo i le gagana a Netalani latou, ma ua fa’afetaia le sao o lea fo’i vaega na masi’i mai le Atu Europa.
I le Atu Karipiana, sa masi’i mai ai le vaega a Bob Marley ma latou fa’atuga e tali tutusa lelei ma le fa’a-Reggae. Na latou usua le pese na muaimalae i lea ituaiga o fatuga I Simmer down! ma sa fa’afiafiaina le to’atele, aua e pei e Bob Marley le to’atele o le tatou autalavou i a latou sikaili. Ua tulaueleele loa tama moni o ia ituaiga o aga, sa latou fiafia, ona e va’aia e i latou e fiafia i tatou i a latou fo’i sikaili, ma fatuga. O atunu’u na auai o Jamaica, Kariapiana ma Guyana.
O le Atu Asia i Saute sa o mai ai le vaega a Osama po’o le vaega e tupuga mai ia Isamaeli le alo o matua o Apera’amo le tama o le au fa’atuatua. O nei tagata e o mai Initia i ona vaega e tolu, ma Bangladesh ua latou fa’aalia lo latou mau: “Ia tatou fiafia ona o le to’atele o tatou ituaiga!” Ia tasi lava i tatou ia Iesu ma lo tatou Atua e to’atasi. Na faia latou pesega ma siva fa’a-Initia, ma e masani ai fo’i i tatou aua ua fai fo’i si to’atele lava o nei uso i o tatou laueleele ma ua tala gafa fo’i i ai o tatou tagata.
O le toe vaega na fa’afiafia, na ta’ita’ia lea e le Ta’ita’ifono fou o le CWM, Rev. Samuelu Tialavea le latou toe sao mo le afiafi: Sipela ai ma le HOPE, i ni taga fa’amalositino, oka ua ofo atoa le tatou usufono o le fonotele ona e agava’a le Faife’au i lana item na fa’atino. O pesega na muamua a lenei vaega, sa usuina ai e sui e to’atolu mai Solomona pese o le tatou a’oga Aso Sa. Ua tu’uina ia i latou le sao, aua o se tasi lea o atumotu, sa pito mai ia i tatou le la’ititi e ofi ai i le CWM, ma o le a talimalo fo’i ia i tatou i le Fa’aaliga tele o Tu ma Aga a le Atuvasa lea e amatalia ia Iulai 1 se’ia o’o ia Iulai 14, 2012.
O se tala mai i sui na auai, “O le fiafia e le mata’uina lea, aua ua tele na’ua tu ma aga fa’akerisiano ua matou va’aia e ola ai pea Samoa na lua!” O se talanoa mai lea a sui usufono mai Hong Kong i Saina Komenisi.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
tamasamoamoni wrote:booby bear wrote:Faafetai saunoa fetalai. Ma, fai mai le atunuu, e iai le matau lau ulu, e iai le matau upu. Ma, oute matau atu, e leai, o oe ole vaa ua mafa totoga, ua mafa tautai. Oute le masani tele i mea faa Manu'a, ae afai e iai se pou o Ta'u i Fitiuta, ma faapena Fitiuta i Ta'u, ua tatau, leaga fo'i o Ta'u ma Fitiuta ole au uso tu ofe. Ole mea fo'i lea e afio ai le Tuimanu'a i Ta'u ma Fitiuta, ma e ese le suafa ole Tuimanu'a i Ta'u ese le suafa i Fitiuta e fata ai le Tuimanu'a(tulou), a o le Tuimanu' lava e tasi. O se fesoasoani faatauvaa lena ae a le ta mataupu ua fola ile mamea. Afai foi ua sipa le lamaga, talitonu o oe ole matua faitama, e magalo ai se faamatalaga, soifua.
Faafetai tamasamoamoni ma e moni e le tau paopaoina faatupe ua muli o le taulafoga upu ma sa o le atunuu, o mamalu ua mae'a ona tapu e i latou sa mua i malae.
E leai fo'i se tautai e atoa i ai atu i lona liu ona o Samoa o le atunuu mamala. A'o se tasi o mau e faapea a fonoa malae o Fitiuta, na o Ta'u e i ai lona pou i le Faleula tau tagata. E faapena fo'i pe a fonoa malae o Ta'u e na o Fitiuta fo'i e i ai lona pou i le Faleula tau aitu.
Fitiuta:
Afio mai Galea'i ma le falefia o alii.
Susu mai Ma'opu ma usoalii.
Maliu mai to'oto'o o le Faleula tauaitu.
Se upu ua sala, faatafea i le auau o le vasa tele.
E matau atu fo'i tamasamoamoni o oe o le tootoo uli o le faleula ma e faamalo atu fo'i le tofa mamao.
E le o a'u foi ose Manu'a a'o fetufaaiga e aoga i le au faitau ma faatupu manatu.
I do believe the title Tuimanu'a must be bestowed but that comes with a brain of some philosopher of the Manu'a people itself lol
booby bear wrote:Faafetai saunoa fetalai. Ma, fai mai le atunuu, e iai le matau lau ulu, e iai le matau upu. Ma, oute matau atu, e leai, o oe ole vaa ua mafa totoga, ua mafa tautai. Oute le masani tele i mea faa Manu'a, ae afai e iai se pou o Ta'u i Fitiuta, ma faapena Fitiuta i Ta'u, ua tatau, leaga fo'i o Ta'u ma Fitiuta ole au uso tu ofe. Ole mea fo'i lea e afio ai le Tuimanu'a i Ta'u ma Fitiuta, ma e ese le suafa ole Tuimanu'a i Ta'u ese le suafa i Fitiuta e fata ai le Tuimanu'a(tulou), a o le Tuimanu' lava e tasi. O se fesoasoani faatauvaa lena ae a le ta mataupu ua fola ile mamea. Afai foi ua sipa le lamaga, talitonu o oe ole matua faitama, e magalo ai se faamatalaga, soifua.
Faafetai tamasamoamoni ma e moni e le tau paopaoina faatupe ua muli o le taulafoga upu ma sa o le atunuu, o mamalu ua mae'a ona tapu e i latou sa mua i malae.
E leai fo'i se tautai e atoa i ai atu i lona liu ona o Samoa o le atunuu mamala. A'o se tasi o mau e faapea a fonoa malae o Fitiuta, na o Ta'u e i ai lona pou i le Faleula tau tagata. E faapena fo'i pe a fonoa malae o Ta'u e na o Fitiuta fo'i e i ai lona pou i le Faleula tau aitu.
Fitiuta:
Afio mai Galea'i ma le falefia o alii.
Susu mai Ma'opu ma usoalii.
Maliu mai to'oto'o o le Faleula tauaitu.
Se upu ua sala, faatafea i le auau o le vasa tele.
booby bear wrote:E le a'oa'ia e le matapia le manaia, ae ua na'o se fesoasoani lava. O Ta'u ole fale tau tagata, a o Fitiuta, ole fale tau aitu. E iai upu a le atunuu ua tatou masani iai e fa'apea, "o Samoa ole atunuu ua tofi, e le o se atunuu taliola". O fa'alupega ole atunuu ua ma'ea ona tu'umatamaga, e tumau lava se'ia mavae atu lenei lalolagi. Ole mea lena ua vave ona tapuni ai le ato pa'u a leisi tagata, ole fia aleale, ma le fia suia o mea ua uma ona fa'ata'atia ma fa'ataoto e o outou tua'a ma o matou matua ua sagamaiapouli. MANU'A, Afio le la'au na amo tasi, fa'atui ma to'oto'o ole fale tau aitu ma tau tagata, ma upu ia te oe tama ole Manu'atele. I think that we faalupe the Tuimanu'a because it's in remembrance of a great king of Samoa. As a matter of fact, all the great kings of the past no longer exist, but their valor, bravery, and great deeds are, like the Tuimanu'a, remembered in the faalupega's. No one all of a sudden appeared in the faalupega's of the country, it's called, saili malo. Se upu ua sala, ufiufi a manu gase.
o se tasi lenei o faalupega o TA'U sa ma fefaasoaai ai ma se tasi mai lea fo'i itu o le atunuu.
Afio le Tuimanu'a, o le la'au na amotasi
Susu mai Fa'atuiolemotu(Sotoa ma Lefiti)
Susu mai Sotoa, o ia o le Vaimagalo, o le tama a le malo
Susu mai Lefiti ma Pupualii
Fetalaiga ia te outou to'oto'o o le Faleula tau aitu ma tau tagata
Alala foi upu ia te oe le Faletolu
...
If there is no more Tuimanu'a, is this sort of faalupega still valid till this day? How can you faalupe Tuimanu'a when in fact there is no such thing exist?
CommonSense wrote:
That is how stupid the manu'a people were to get rid of their highest title. They should've told the americans to go jump. But on the other hand, if the Tui Manu'a comes back to life, it would create all sorts of traditional rivalry with Tutuila, whose chiefs would feel ....ahem... inadequate lmao
Hahahahaha
I just thought it was to do with English understanding. Imagine no one from the whole of the Manu'a islands including Tuimanu'a had the skill and knowledge to dismantle the parcel, constitution, so the aganuu and Faa-Samoa fits in properly. In doing so, the Tuimanu'a still exercise his role as chief of Manu'a while politically govern by the US.
keep itt reel wrote:SE keep itt reel/SOSAI, YU IS TRYINS TO BE FUNNY BUT YU IS NOTS FUNNY. YU IS FILTHY FAAFAFIGE MATUA MAGUMIGUMI PIPILO GAY MANS OVA 70 YEARS OLDS HEHEHEHE!!
Please don't awaken the Mummy while at rest or else ! let him rest in peace .


text:
Toe galulue tagata matutua to’a 72 na vaea
O le Aso Gafua o le vaiaso fou lea ua faamoemoe e toe fo’i ai le to’a 72 o tama ma tina matutua na faamuta i le lua vaiaso talu ai le polokalame sa galulue ai, ina ua talia e le malo tele le talosaga a le Faatonu o le Ofisa o Tagata Matutua (TAOA), mo se avanoa e toe faaauau ai ona galulue nai tama ma tina matutua i le polokalama mo le isi tausaga atoa.
Na faamaonia mai e le Faatonu o le TAOA i le Samoa News lea tulaga ina ua fesiligia o ia i le taeao ananafi.
Saunoa le afioga Faafitu Pita Tauanuu e faapea, o le vaiaso na te’a nei na tuuina atu ai sana talosaga i le Ofisa o le malo tele, lea o lo o faatupeina mai le polokalama o lo o galulue ai le silia i le toa 3,000 o tagata matutua, mo se avanoa e toe galulue ai le toa 72 o tama ma tina matutua ua lua vaiaso talu ona faamalolo, ina ua latou ausia taimi faatapulaa mo le polokalama.
“O se tala fiafia lenei mo nai tama ma tina matutua, ina ua talia le talosaga e toe faaauau ai la latou tautua i le polokalame mo le isi tausaga atoa,” o le saunoaga lea a Tauanuu.
E fetaui lava le taunuu mai o lenei tala fiafia mo nai tagata matutua, ae faatulaga loa e le afioga i le alii Senatoa ia Velega Savali Jr le iloiloga a le Komiti o le Faagaioia o le malo i le taeao nei, e fesiligia ai nisi o mataupu o loo fia malamalama ai le atunuu, e aofia ai ma le mataupu i tagata matutua ua faamalolo mai a latou galuega.
O le itula e 9:30 i le taeao nei lea ua faamoemoe e iloiloina ai e le Komiti a le Senate le mataupu a le TAOA, ma ua faamoemoe o le alii faatonu ia Tauanu’u lea ua faamoemoe e molimau i lea iloiloga.
Saunoa Velega o ia o le taitaifono o le komiti, e fia malamalama le komiti i le mafuaaga ua ala ai ona faamuta le tautua a i latou e toa 72 sa galulue i le polokalame, ae fia foi se tupe e manaomia ona totogi ina ia mafai ai ona toe faaauau le tautua a i latou ua vaea.
O le agaga o le alii Senatoa o Velega, afai e manaomia e le TAOA se isi tupe ina ia mafai ai ona faaauau le tautua a i latou ua faamalolo, o le a taumafai le Fono e saili se fesoasoani mo latou nei.
“E le tatau ona tulai mai se tulaga faapea i le polokalame a tagata matutua, aua e le o ni tupe tetele o loo latou maua, peitai afai ua faamuta, o lona uiga ua aafia foi nai o latou aiga,” o le saunoaga lea a Velega.
Saunoa Faafiti, o le polokalame e taua o le Title IV lea o loo galulue ai le silia i le 3,000 tagata matutua i le TAOA, e na o le 48 lava masina le umi e galue ai le tagata i le polokalame ma faamuta, ona tuu lea o le avanoa i isi tagata o loo i luga o le lisi faatalitali latou te faatutumuina avanoa o i latou o le a malolo.
Ina ua faalauiloa e le TAOA le faamalolo o i latou e toa 72 i le lua vaiaso talu ai, na folafola mai ai ma le toe faatutumuina o avanoa nei mai ia i latou o loo i ai i le lisi faatalitali, peitai na saunoa Faafiti, o le a leai ni avanoa e faatutumu aua o lea o le a toe foi i latou na vaea i a latou galuega sa galulue ai.
O nisi o galuega sa galulue ai i latou nei e aofia ai le aoaoina o fanau aoga i le gaosia o mea taulima, lalagaina o fala, ili, taulima ma isi lava ituaiga galuega taulima, aemaise ai foi le aoaoina o fanau aoga i le aganuu a Samoa.
O le taeao nei i le itula e 9:00 ua faamoemoe e feiloai ai le Ofisa o le TAOA ma tagata matutua uma sa faamalolo, e faailoa i ai le tala fiafia e uiga i le toe faaauauina o le polokalame.
Ina ua fesiligia e le Samoa News nisi o tagata matutua i le aso ananafi e uiga i le toe faaauauina o le polokalame, o isi sa le talitonu ae o isi sa na o le sioa ua le mau gagana.
“E mo’i lau tala alii Samoa News,” o le tala lea a le isi tina matua sa vaea mai i le polokalame ina ua fesiligia e le Samoa News i le aso ananafi.
“Faafetai pe afai o se tala lena a le matou faatonu, ou te tau le alu foi la i le fono taeao (nei) aua o lea ua maua le au o le paipa, faafetai ua tali mai le Alii i talosaga,” o le tala fiafia lea a si tina lea.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.